title: Απόφαση (ΕΕ) 2015/284 του Συμβουλίου, της 17ης Φεβρουαρίου 2015 , για τη θέση που πρέπει να ληφθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ όσον αφορά τροποποίηση του πρωτοκόλλου 4 της συμφωνίας ΕΟΧ σχετικά με τους κανόνες καταγωγής (Προσχώρηση της Κροατίας)

text:
               21.2.2015

               EL

               Επίσημη Εφημερίδα της Ευρωπαϊκής Ένωσης

               L 50/10

         ΑΠΌΦΑΣΗ (ΕΕ) 2015/284 ΤΟΥ ΣΥΜΒΟΥΛΊΟΥ
   της 17ης Φεβρουαρίου 2015
   για τη θέση που πρέπει να ληφθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ όσον αφορά τροποποίηση του πρωτοκόλλου 4 της συμφωνίας ΕΟΧ σχετικά με τους κανόνες καταγωγής (Προσχώρηση της Κροατίας)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207, σε συνδυασμό με το άρθρο 218 παράγραφος 9,
   Έχοντας υπόψη τον κανονισμό (ΕΚ) αριθ. 2894/94 του Συμβουλίου, της 28ης Νοεμβρίου 1994, σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο (1), και ιδίως το άρθρο 1 παράγραφος 3,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Η συμφωνία για τον Ευρωπαϊκό Οικονομικό Χώρο (2) (εφεξής η «συμφωνία ΕΟΧ») άρχισε να ισχύει την 1η Ιανουαρίου 1994.

               (2)

               Σύμφωνα με το άρθρο 98 της συμφωνίας ΕΟΧ, η Μεικτή Επιτροπή του ΕΟΧ δύναται να αποφασίσει να τροποποιήσει, μεταξύ άλλων, το πρωτόκολλο 4 της συμφωνίας ΕΟΧ («πρωτόκολλο 4»).

               (3)

               Το πρωτόκολλο 4 περιλαμβάνει διατάξεις και ρυθμίσεις σχετικά με τους κανόνες καταγωγής.

               (4)

               Ορισμένες μεταβατικές διατάξεις σχετικά με την εφαρμογή των κανόνων καταγωγής μετά την προσωρινή εφαρμογή της συμφωνίας για τη συμμετοχή της Δημοκρατίας της Κροατίας στον Ευρωπαϊκό Οικονομικό Χώρο και τρεις σχετικές συμφωνίας (3) πρέπει να αντικατοπτρίζονται στη συμφωνία ΕΟΧ.

               (5)

               Το πρωτόκολλο 4 θα πρέπει, συνεπώς, να τροποποιηθεί αναλόγως.

               (6)

               Η θέση της Ένωσης στη Μεικτή Επιτροπή του ΕΟΧ θα πρέπει, συνεπώς, να βασίζεται στο επισυναπτόμενο σχέδιο απόφασης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση που πρέπει να ληφθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ για την προτεινόμενη τροποποίηση του πρωτοκόλλου 4 της συμφωνίας ΕΟΧ βασίζεται στο σχέδιο απόφασης της Μεικτής Επιτροπής του ΕΟΧ που επισυνάπτεται στην παρούσα απόφαση.
   Άρθρο 2
   Η παρούσα απόφαση αρχίζει να ισχύει από την ημερομηνία της έκδοσής της.

      Βρυξέλλες, 17 Φεβρουαρίου 2015.

            Για το Συμβούλιο

            Ο Πρόεδρος

         J. REIRS

      (1)  ΕΕ L 305 της 30.11.1994, σ. 6.

      (2)  ΕΕ L 1 της 3.1.1994, σ. 3.

      (3)  ΕΕ L 170 της 11.6.2014, σ. 5.

      ΣΧΕΔΙΟ
      ΑΠΟΦΑΣΗ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ αριθ. 2015/…
      της
      για την τροποποίηση του πρωτοκόλλου 4 (κανόνες καταγωγής) της συμφωνίας ΕΟΧ
      Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,
      Έχοντας υπόψη τη συμφωνία για τον Ευρωπαϊκό Οικονομικό Χώρο («η συμφωνία ΕΟΧ»), και ιδίως το άρθρο 98,
      Εκτιμώντας τα ακόλουθα:

                  (1)

                  Το πρωτόκολλο 4 της συμφωνίας ΕΟΧ αφορά τους κανόνες καταγωγής.

                  (2)

                  Η Δημοκρατία της Κροατίας προσχώρησε στην Ευρωπαϊκή Ένωση την 1η Ιουλίου 2013.

                  (3)

                  Μετά την επιτυχή ολοκλήρωση των διαπραγματεύσεων για τη διεύρυνση της Ευρωπαϊκής Ένωσης, η Δημοκρατία της Κροατίας υπέβαλε αίτηση να καταστεί συμβαλλόμενο μέρος της συμφωνίας ΕΟΧ.

                  (4)

                  Η συμφωνία σχετικά με τη συμμετοχή της Δημοκρατίας της Κροατίας στον Ευρωπαϊκό Οικονομικό Χώρο («η συμφωνία διεύρυνσης του ΕΟΧ») (1) μονογραφήθηκε στις 20 Δεκεμβρίου 2013.

                  (5)

                  Η συμφωνία διεύρυνσης του ΕΟΧ υπεγράφη στις 11 Απριλίου 2014 και εφαρμόζεται προσωρινά από τις 12 Απριλίου 2014.

                  (6)

                  Ορισμένες μεταβατικές διατάξεις σχετικά με την εφαρμογή των κανόνων καταγωγής μετά την προσωρινή εφαρμογή της συμφωνίας διεύρυνσης του ΕΟΧ πρέπει να αντικατοπτρίζονται στη συμφωνία ΕΟΧ,

            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Το πρωτόκολλο 4 της συμφωνίας ΕΟΧ τροποποιείται όπως προσδιορίζεται στο παράρτημα της παρούσας απόφασης.
      Άρθρο 2
      Η παρούσα απόφαση αρχίζει να ισχύει την ημέρα έκδοσής της, υπό την προϋπόθεση ότι έχουν πραγματοποιηθεί προς τη Μεικτή Επιτροπή του ΕΟΧ όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας ΕΟΧ (2).
      Ισχύει από την 1η Ιουλίου 2013.
      Άρθρο 3
      Η παρούσα απόφαση δημοσιεύεται στο τμήμα για τον ΕΟΧ και στο συμπλήρωμα για τον ΕΟΧ της Επίσημης Εφημερίδας της Ευρωπαϊκής Ένωσης.

         Βρυξέλλες,

               Για τη Μεικτή Επιτροπή του ΕΟΧ

               Ο Πρόεδρος

            […]

               Οι Γραμματείς

               της Μεικτής Επιτροπής ΕΟΧ

            […]

         (1)  ΕΕ L 170 της 11.6.2014, σ. 5.

         (2)  [Δεν έχουν αναφερθεί συνταγματικές απαιτήσεις.] [Έχουν αναφερθεί συνταγματικές απαιτήσεις.]

         ΠΑΡΑΡΤΗΜΑ
         της απόφασης της Μεικτής Επιτροπής του ΕΟΧ αριθ. […]
         Στο πρωτόκολλο 4 της συμφωνίας ΕΟΧ προστίθενται τα ακόλουθα μετά το άρθρο 40:

            «Άρθρο 41
            Μεταβατικές ρυθμίσεις σχετικά με την προσχώρηση της Δημοκρατίας της Κροατίας στην Ευρωπαϊκή Ένωση
            1.   Τα πιστοποιητικά καταγωγής που εκδίδονται κανονικά από κράτος της ΕΖΕΣ ή από τη Δημοκρατία της Κροατίας ή που συντάσσονται στο πλαίσιο προτιμησιακής συμφωνίας που εφαρμόζεται μεταξύ των κρατών της ΕΖΕΣ και της Δημοκρατίας της Κροατίας θεωρούνται πιστοποιητικά προτιμησιακής καταγωγής ΕΟΧ, εφόσον:

                        α)

                        το πιστοποιητικό καταγωγής και τα έγγραφα μεταφοράς έχουν εκδοθεί ή συνταχθεί το αργότερο την παραμονή της προσχώρησης της Δημοκρατίας της Κροατίας στην Ευρωπαϊκή Ένωση· και

                        β)

                        το πιστοποιητικό καταγωγής υποβάλλεται στις τελωνειακές αρχές εντός τεσσάρων μηνών από την ημερομηνία προσχώρησης της Δημοκρατίας της Κροατίας στην Ευρωπαϊκή Ένωση.

                  Στις περιπτώσεις εμπορευμάτων που διασαφήστηκαν για να εισαχθούν από κράτος της ΕΖΕΣ ή τη Δημοκρατία της Κροατίας, αντίστοιχα, η Δημοκρατία της Κροατίας ή κράτος της ΕΖΕΣ πριν από την ημερομηνία προσχώρησης της Δημοκρατίας της Κροατίας στην Ευρωπαϊκή Ένωση, στο πλαίσιο προτιμησιακών συμφωνιών που εφαρμόζονται μεταξύ κράτους της ΕΖΕΣ και της Δημοκρατίας της Κροατίας τη δεδομένη στιγμή, το πιστοποιητικό καταγωγής που εκδίδεται εκ των υστέρων στο πλαίσιο αυτών των συμφωνιών μπορεί επίσης να γίνει αποδεκτό στα κράτη της ΕΖΕΣ ή στη Δημοκρατία της Κροατίας, υπό την προϋπόθεση ότι υποβάλλεται στις τελωνειακές αρχές εντός χρονικής περιόδου τεσσάρων μηνών από την ημερομηνία προσχώρησης της Δημοκρατίας της Κροατίας στην Ευρωπαϊκή Ένωση.
            2.   Τα κράτη της ΕΖΕΣ, αφενός, και η Δημοκρατία της Κροατίας, αφετέρου, εξουσιοδοτούνται να φυλάσσουν τις άδειες με τις οποίες παρέχεται η ιδιότητα των “εγκεκριμένων εξαγωγέων” στο πλαίσιο συμφωνιών που έχουν συναφθεί μεταξύ των κρατών της ΕΖΕΣ, αφενός, και της Δημοκρατίας της Κροατίας, αφετέρου, υπό τον όρο ότι οι εγκεκριμένοι εξαγωγείς εφαρμόζουν τους κανόνες καταγωγής του παρόντος πρωτοκόλλου.
            Τα κράτη της ΕΖΕΣ, αφενός, και η Κροατία, αφετέρου, εξετάζουν, το αργότερο ένα έτος από την ημερομηνία προσχώρησης της Δημοκρατίας της Κροατίας στην Ευρωπαϊκή Ένωση, την αναγκαιότητα αντικατάστασης των αδειών αυτών με νέες άδειες που εκδίδονται σύμφωνα με τις διατάξεις του παρόντος πρωτοκόλλου.
            3.   Οι αιτήσεις για μεταγενέστερο έλεγχο του πιστοποιητικού καταγωγής, που εκδόθηκε ή συντάχθηκε βάσει των αναφερόμενων στις παραγράφους 1 και 2 προτιμησιακών συμφωνιών, γίνονται αποδεκτές από τις αρμόδιες τελωνειακές αρχές των κρατών της ΕΖΕΣ και της Δημοκρατίας της Κροατίας για χρονική περίοδο τριών ετών από την έκδοση ή τη σύνταξη του πιστοποιητικού καταγωγής και είναι δυνατόν να υποβάλλονται από τις εν λόγω αρχές για χρονική περίοδο τριών ετών μετά την αποδοχή του πιστοποιητικού καταγωγής που υποβλήθηκε στις αρχές αυτές προς στήριξη της διασάφησης εισαγωγής.
            4.   Οι διατάξεις της συμφωνίας δύνανται να εφαρμόζονται σε εμπορεύματα που εξάγονται είτε από τη Δημοκρατία της Κροατίας στα κράτη της ΕΖΕΣ είτε από τα κράτη της ΕΖΕΣ στη Δημοκρατία της Κροατίας, τα οποία είναι σύμφωνα με τις διατάξεις του παρόντος πρωτοκόλλου και τα οποία, την ημερομηνία προσχώρησης της Δημοκρατίας της Κροατίας, βρίσκονται είτε καθ' οδόν είτε σε προσωρινή αποθήκευση σε αποθήκη τελωνειακής αποταμίευσης ή σε ελεύθερη ζώνη σε κράτος της ΕΖΕΣ ή στη Δημοκρατία της Κροατίας.
            5.   Στις περιπτώσεις που αναφέρονται στην παράγραφο 4, μπορεί να παρέχεται προτιμησιακή μεταχείριση, υπό την προϋπόθεση ότι υποβάλλεται στις τελωνειακές αρχές της χώρας εισαγωγής, εντός τεσσάρων μηνών από την ημερομηνία προσχώρησης της Δημοκρατίας της Κροατίας στην Ευρωπαϊκή Ένωση, πιστοποιητικό καταγωγής εκδοθέν εκ των υστέρων από τις τελωνειακές αρχές της χώρας εξαγωγής»


title: Απόφαση 2013/768/ΚΕΠΠΑ του Συμβουλίου, της 16ης Δεκεμβρίου 2013 , για τις δραστηριότητες της ΕΕ προς υποστήριξη της εφαρμογής της Συνθήκης για το Εμπόριο Όπλων, στο πλαίσιο της Ευρωπαϊκής Στρατηγικής για την Ασφάλεια

text:
               18.12.2013

               EL

               Επίσημη Εφημερίδα της Ευρωπαϊκής Ένωσης

               L 341/56

         ΑΠΌΦΑΣΗ 2013/768/ΚΕΠΠΑ ΤΟΥ ΣΥΜΒΟΥΛΊΟΥ
   της 16ης Δεκεμβρίου 2013
   για τις δραστηριότητες της ΕΕ προς υποστήριξη της εφαρμογής της Συνθήκης για το Εμπόριο Όπλων, στο πλαίσιο της Ευρωπαϊκής Στρατηγικής για την Ασφάλεια
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως τα άρθρα 26 παρ. 2 και 31 παρ. 1,
   Έχοντας υπόψη την πρόταση της Ύπατης Εκπροσώπου Εξωτερικής Πολιτικής και Πολιτικής Ασφαλείας της Ένωσης,
   Εκτιμώντας τα ακόλουθα:

               (1)

               Στις 6 Δεκεμβρίου 2006, η Γενική Συνέλευση των Ηνωμένων Εθνών ενέκρινε την απόφαση 61/89 με τίτλο «Προς μια Συνθήκη για το Εμπόριο Όπλων: θέσπιση διεθνών κοινών κανόνων για την εισαγωγή, την εξαγωγή και τη μεταβίβαση συμβατικών όπλων», εκκινώντας έτσι τη διαδικασία των Ηνωμένων Εθνών για μια Συνθήκη για το Εμπόριο Όπλων («διαδικασία ΣΕΟ»). Στις 2 Δεκεμβρίου 2009, η Γενική Συνέλευση του ΟΗΕ ενέκρινε την απόφαση 64/48 με τίτλο «Συνθήκη για το Εμπόριο Όπλων», με το οποίο αποφάσισε να συγκαλέσει, εντός του 2012, Διάσκεψη των ΗΕ για τη Συνθήκη για το Εμπόριο Όπλων, προκειμένου να εκπονήσει ένα νομικά δεσμευτικό μέσο για τα πλέον προωθημένα κοινά διεθνή πρότυπα κατά τις μεταβιβάσεις συμβατικών όπλων.

               (2)

               Επειδή η Διάσκεψη του ΟΗΕ για τη Συνθήκη για το Εμπόριο Όπλων που συγκλήθηκε τον Ιούλιο του 2012 δεν κατόρθωσε να συμφωνήσει πάνω σε κάποιο έγγραφο συμπερασμάτων μέσα στο χρονοδιάγραμμα που είχε οριστεί, σε συμφωνία με την απόφαση 67/234 που εγκρίθηκε στις 24 Δεκεμβρίου 2012 από τη Γενική Συνέλευση του ΟΗΕ, η τελική Διάσκεψη του ΟΗΕ για τη Συνθήκη για το Εμπόριο Όπλων συγκλήθηκε το Μάρτιο του 2013. Επεξεργάστηκε ένα ισόρροπο και ευρύ κείμενο Συνθήκης, το οποίο όμως δεν κατάφερε να συγκεντρώσει ομοφωνία λόγω της αντίθεσης τριών κρατών μελών του ΟΗΕ. Έτσι, το ζήτημα παραπέμφθηκε στη Γενική Συνέλευση των ΗΕ η οποία, στις 2 Απριλίου 2013, θέσπισε με συντριπτική πλειοψηφία τη Συνθήκη για το Εμπόριο Όπλων εγκρίνοντας την απόφαση A/RES/67/234 Β. Η Συνθήκη στη συνέχεια άνοιξε προς υπογραφή στις 3 Ιουνίου 2013 και θα τεθεί σε ισχύ κατά την 50ή επικύρωση. Όλα τα κράτη μέλη της ΕΕ έχουν υπογράψει τη Συνθήκη.

               (3)

               Στα συμπεράσματά του στις 11 Δεκεμβρίου 2006, 10 Δεκεμβρίου 2007, 12 Ιουλίου 2010, και 25 Ιουνίου 2012, το Συμβούλιο εξέφρασε την ισχυρότατη δέσμευσή του για ένα νέο νομικά δεσμευτικό διεθνές μέσο που να θέτει τα υψηλότερα δυνατά κοινά διεθνή πρότυπα για τη ρύθμιση του νόμιμου εμπορίου συμβατικών όπλων και να ισχύει για όλα τα κράτη, αποκτώντας έτσι οικουμενικό χαρακτήρα.

               (4)

               Προκειμένου να ενθαρρυνθεί η συμμετοχή και η καταλληλότητα της διαδικασίας που οδηγεί στη Συνθήκη για το εμπόριο όπλων (ΣΕΟ), το Συμβούλιο εξέδωσε την απόφαση 2009/42/ΚΕΠΠΑ (1) και την απόφαση 2010/336/ΚΕΠΠΑ (2), που υποστήριξαν μία σειρά περιφερειακών σεμιναρίων παγκόσμιας εμβέλειας. Μετά την άκαρπη διάσκεψη των ΗΕ τον Ιούλιο του 2012, οι δραστηριότητες της ΕΕ προς στήριξη της ΣΕΟ συμπληρώθηκαν με την απόφαση 2013/43/ΚΕΠΠΑ του Συμβουλίου (3).

               (5)

               Η προτεραιότητα τώρα είναι να υποστηριχθεί η ταχεία έναρξη ισχύος και η πλήρης εφαρμογή της Συνθήκης. Πιστή στην έγκαιρη δέσμευσή της να στηρίξει τη διαδικασία ΣΕΟ, η ΕΕ μπορεί να παράσχει σημαντική συμβολή στην επίτευξη του στόχου αυτού. Προς τούτο, μπορεί ιδίως να βασιστεί στη μακρόχρονη εμπειρία της από τη χρηματοδότηση δραστηριοτήτων βοήθειας προς έλεγχο των εξαγωγών και προβολής. Επειδή η αδειοδότηση όπλων και ειδών διπλής χρήσης παραμένει εθνική αρμοδιότητα εντός της ΕΕ, η τεχνογνωσία ελέγχου εξαγωγών που χρησιμοποιείται για τη στήριξη προγραμμάτων βοήθειας και προβολής που χρηματοδοτούνται από την ΕΕ εξαρτάται σε μεγάλο βαθμό από τα κράτη μέλη. Επομένως, είναι ζωτικής σημασίας για την επιτυχία των δραστηριοτήτων παροχής βοήθειας και προβολής για τον έλεγχο των εξαγωγών τα κράτη μέλη να διαθέσουν εμπειρογνώμονες στους οποίους να βασιστούν τα προγράμματα της ΕΕ.

               (6)

               Στον τομέα του ελέγχου των εξαγωγών όπλων, δραστηριότητες παροχής βοήθειας και προβολής της ΕΕ διενεργήθηκαν βάσει της κοινής δράσης 2008/230/ΚΕΠΠΑ του Συμβουλίου (4) και των αποφάσεων του Συμβουλίου 2009/1012/ΚΕΠΠΑ (5) και 2012/711/ΚΕΠΠΑ (6). Οι δραστηριότητες που έχουν αναληφθεί μέχρι σήμερα ασχολήθηκαν με μια σειρά από τρίτες χώρες στη στενή γειτονία της ΕΕ, με στόχο να ενισχύσουν τα συστήματά τους για έλεγχο των εξαγωγών όπλων προς μεγαλύτερη υπευθυνότητα και διαφάνεια.

               (7)

               Η ΕΕ είναι επίσης μακροχρόνιος πάροχος βοήθειας για τον έλεγχο των εξαγωγών όπλων σε αγαθά διπλής χρήσης βάσει του κανονισμού (ΕΚ) αριθ. 1717/2006 (7) που δημιούργησε ένα Μηχανισμό Σταθερότητας, ο οποίος προβλέπει την παροχή βοήθειας για την ανάπτυξη του νομικού πλαισίου και των θεσμικών ικανοτήτων για την καθιέρωση και την επιβολή αποτελεσματικών ελέγχων στις εξαγωγές αγαθών διπλής χρήσης, περιλαμβανομένων μέτρων περιφερειακής συνεργασίας. Στις 28 Απριλίου 2004, το Συμβούλιο Ασφαλείας των Ηνωμένων Εθνών εξέδωσε την απόφαση 1540 (2004) [«ΑΣΑΗΕ 1540 (2004)»], η οποία επιτρέπει αποτελεσματικούς ελέγχους των μεταβιβάσεων όπλων για αγαθά που συνδέονται με μαζική καταστροφή. Η ΕΕ έχει υποστηρίξει την εφαρμογή της απόφασης 1540(2004) κυρίως μέσω της κοινής δράσης 2006/419/ΚΕΠΠΑ (8) του Συμβουλίου, της κοινής δράσης 2008/368/ΚΕΠΠΑ (9) του Συμβουλίου και της απόφασης 2013/391/ΚΕΠΠΑ (10) του Συμβουλίου και, σε σχέση με τη διάσταση ελέγχου των εξαγωγών της ΑΣΑΗΕ 1540(2004), μέσω των προγραμμάτων της για βοήθεια κατά τον έλεγχο εξαγωγών διπλής χρήσης.

               (8)

               Εκτός από την ειδική βοήθεια σε έλεγχο των εξαγωγών όπλων, οι έλεγχοι που αναπτύχθηκαν για την εφαρμογή της ΑΣΑΗΕ 1540 (2004),και βάσει των ενωσιακών προγραμμάτων βοήθειας στον έλεγχο των εξαγωγών ειδών διπλής χρήσης συμβάλλουν ως τέτοιοι στη συνολική ικανότητα για την αποτελεσματική εφαρμογή της Συνθήκης για το Εμπόριο Όπλων, δεδομένου ότι, σε πολλές περιπτώσεις, οι νόμοι, οι διοικητικές διαδικασίες και οι υπηρεσίες που είναι επιφορτισμένες με τον έλεγχο των εξαγωγών διπλής χρήσης επικαλύπτονται με τους υπευθύνους του ελέγχου των εξαγωγών συμβατικών όπλων. Συνεπώς, η βοήθεια που παρέχεται στον τομέα των αγαθών διπλής χρήσης στηρίζει τις ικανότητες ελέγχου των εξαγωγών όπλων. Είναι επομένως σημαντικό να εξασφαλιστεί στενός συντονισμός μεταξύ των δραστηριοτήτων που πραγματοποιούνται στους ελέγχους εξαγωγών αγαθών διπλής χρήσης και δραστηριοτήτων που στηρίζουν την εφαρμογή της Συνθήκης για το Εμπόριο Όπλων.

               (9)

               Σε αυτό το φόντο επιθυμητού συντονισμού της βοήθειας για τον έλεγχο των εξαγωγών που παρέχεται σε άλλους συναφείς τομείς, οι δραστηριότητες που υποστηρίζονται από την παρούσα απόφαση αποσκοπούν να ενισχύσουν τις ικανότητες ελέγχου μεταβίβασης όπλων σε ορισμένες δικαιούχους χώρες, προκειμένου να υποστηριχθεί η αποτελεσματική και ικανή εφαρμογή της Συνθήκης για το εμπόριο όπλων. Επειδή ο αντίκτυπος της Συνθήκης θα εξαρτηθεί από τις προσχωρήσεις και την καθολίκευσή της, υποστηρίζονται επίσης δραστηριότητες προβολής και ευαισθητοποίησης με σκοπό να αυξηθεί η υποστήριξη προς τη Συνθήκη από ενδιαφερόμενα μέρη και άλλες τρίτες χώρες, καθώς και το ενδιαφέρον για την εφαρμογή της.

               (10)

               Το Συμβούλιο ανέθεσε στο Γερμανικό Ομοσπονδιακό Γραφείο Οικονομικών και Ελέγχου Εξαγωγών (εφεξής BAFA) την τεχνική εφαρμογή της απόφασης 2009/1012/ΚΕΠΠΑ και 2012/711/ΚΕΠΠΑ. Το τελευταίο ολοκλήρωσε τη διοργάνωση όλων των δραστηριοτήτων που προέβλεπε η απόφαση 2009/1012/ΚΕΠΠΑ του Συμβουλίου. Το BAFA είναι επίσης ο φορέας υλοποίησης σχεδίων για ελέγχους εξαγωγής ειδών διπλής χρήσης που χρηματοδοτούνται βάσει του Μηχανισμού Σταθερότητας. Με τα δεδομένα αυτά, η επιλογή του BAFA ως φορέα υλοποίησης των δραστηριοτήτων της ΕΕ που υποστηρίζουν την εφαρμογή της Συνθήκης για το Εμπόριο Όπλων σε τρίτες χώρες δικαιολογείται από την αποδεδειγμένη εμπειρία, τα προσόντα και την απαραίτητη τεχνογνωσία του σε όλο το φάσμα των σχετικών δραστηριοτήτων της ΕΕ για τον έλεγχο των εξαγωγών, στους τομείς τόσο των ειδών διπλής χρήσης όσο και των όπλων. Η επιλογή του BAFA θα διευκολύνει τον εντοπισμό συνεργιών μεταξύ των δραστηριοτήτων που σχετίζονται με έλεγχο των εξαγωγών ειδών διπλής χρήσης και όπλων ώστε να εξασφαλιστεί ότι η βοήθεια που συνδέεται με τη Συνθήκη για το εμπόριο όπλων συμπληρώνει κατάλληλα τη βοήθεια που προβλέπεται ήδη στο πλαίσιο των υφιστάμενων προγραμμάτων βοήθειας προς τον έλεγχο των εξαγωγών ειδών διπλής χρήσης και όπλων,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Για τον σκοπό στήριξης της άμεσης έναρξης ισχύος και εφαρμογής της Συνθήκης για το Εμπόριο Όπλων («ΣΕΟ»), η Ένωση αναλαμβάνει δραστηριότητες με τους ακόλουθους στόχους:

               —

               να στηρίξει μια σειρά από κράτη, κατόπιν αιτήματός τους, ώστε να ενισχύσουν τα συστήματά τους για τον έλεγχο της μεταβίβασης όπλων για να είναι σε θέση να εφαρμόσουν τη ΣΕΟ·

               —

               να αυξήσει την ευαισθητοποίηση για την ΣΕΟ σε εθνικό και περιφερειακό επίπεδο και την οικείωσή της από αρμόδιες εθνικές και περιφερειακές αρχές και φορείς της κοινωνίας των πολιτών ώστε να εμπλακούν περισσότερο στην εφαρμογή της ΣΕΟ.

         2.   Προς επίτευξη του στόχου της παραγράφου 1, η Ένωση αναλαμβάνει τις ακόλουθες προγραμματικές δραστηριότητες:

               α)

               βοηθά δικαιούχους χώρες να καταρτίζουν, να ενημερώνουν και να εφαρμόζουν, ανάλογα με την περίπτωση, τα σχετικά νομοθετικά και διοικητικά μέτρα που αποσκοπούν στη δημιουργία αποτελεσματικού συστήματος ελέγχου των μεταβιβάσεων όπλων σύμφωνα με τις απαιτήσεις της ΣΕΟ·

               β)

               ενισχύει την τεχνογνωσία και τις ικανότητες των αξιωματικών αδειοδότησης και επιβολής των δικαιούχων χωρών, ιδίως μέσω ανταλλαγής βέλτιστων πρακτικών, κατάρτισης και πρόσβασης σε σχετικές πηγές πληροφόρησης, προκειμένου να εξασφαλιστεί επαρκής εφαρμογή και επιβολή των ελέγχων μεταβίβασης όπλων·

               γ)

               προάγει τη διαφάνεια στο διεθνές εμπόριο όπλων, βασισμένη στις απαιτήσεις διαφάνειας της ΣΕΟ·

               δ)

               προωθεί συνεπή προσήλωση στη ΣΕΟ από τις δικαιούχους χώρες εμπλέκοντας αρμόδιους εθνικούς και περιφερειακούς φορείς όπως εθνικά κοινοβούλια, αρμόδιους περιφερειακούς οργανισμούς και εκπροσώπους της κοινωνίας των πολιτών που έχουν μακροπρόθεσμο συμφέρον να παρακολουθούν την αποτελεσματική εφαρμογή της ΣΕΟ·

               ε)

               προωθεί ευρύτερο ενδιαφέρον για τη ΣΕΟ μέσω επαφών με χώρες που δεν έχουν κάνει βήματα προς την ΣΕΟ, προκειμένου να στηρίξει την καθολική της αποδοχή.

         Διεξοδική περιγραφή των δραστηριοτήτων των σχεδίων που αναφέρονται στην παρούσα παράγραφο παρατίθεται στο Παράρτημα.
   Άρθρο 2
   1.   Η εφαρμογή της παρούσας απόφασης ανατίθεται στην Ύπατη Εκπρόσωπο της Ένωσης για την Εξωτερική Πολιτική και την Πολιτική Ασφάλειας («Ύπατη Εκπρόσωπος»).
   2.   Η τεχνική εφαρμογή των προγραμματικών δραστηριοτήτων που αναφέρονται στο άρθρο 1 παρ. 2 διεξάγεται από το Γερμανικό ομοσπονδιακό Γραφείο οικονομικών και ελέγχου των εξαγωγών (BAFA).
   3.   Το BAFA λειτουργεί υπό την ευθύνη της Ύπατης Εκπροσώπου. Προς τούτο, η Ύπατη Εκπρόσωπος συνομολογεί τις απαραίτητες ρυθμίσεις με το BAFA.
   Άρθρο 3
   1.   Το ποσό δημοσιονομικής αναφοράς για την εκτέλεση των προγραμματικών δραστηριοτήτων που αναφέρονται στο άρθρο 1 παρ. 2 είναι 5 200 000 EUR. Η συνολική εκτίμηση για τον προϋπολογισμό του προγράμματος είναι 6 445 000 EUR. Το μέρος αυτής της εκτίμησης προϋπολογισμού που δεν καλύπτεται από το ποσό αναφοράς θα παρασχεθεί μέσω συγχρηματοδότησης από την κυβέρνηση της Ομοσπονδιακής Δημοκρατίας της Γερμανίας.
   2.   Η διαχείριση των δαπανών που χρηματοδοτούνται από το ποσό αναφοράς της παραγράφου 1 ακολουθεί τις διαδικασίες και τους κανόνες που εφαρμόζονται στον γενικό προϋπολογισμό της Ένωσης.
   3.   Η Επιτροπή επιβλέπει την ορθή διαχείριση των δαπανών της παραγράφου 1. Προς τούτο, συνάπτει συμφωνία επιχορήγησης με το BAFA. Η συμφωνία ορίζει ότι το BAFA εξασφαλίζει την προβολή της συνεισφοράς της Ένωσης, ανάλογα προς το ύψος της.
   4.   Η Επιτροπή θα επιδιώξει να συνάψει τη συμφωνία επιχορήγησης της παραγράφου 3 το ταχύτερο δυνατό μετά την έναρξη ισχύος της παρούσας απόφασης. Ενημερώνει το Συμβούλιο για τυχόν δυσκολίες στη διαδικασία αυτή και για την ημερομηνία σύναψης της συμφωνίας επιχορήγησης.
   Άρθρο 4
   1.   Η Ύπατη Εκπρόσωπος υποβάλλει στο Συμβούλιο έκθεση σχετικά με την εφαρμογή της παρούσας απόφασης βάσει τακτικών εκθέσεων που εκπονεί το BAFA. Οι εκθέσεις αποτελούν τη βάση για την αξιολόγηση που διενεργεί το Συμβούλιο.
   2.   Η Επιτροπή παρέχει πληροφορίες σχετικά με τις χρηματοδοτικές πτυχές της υλοποίησης των προγραμματικών δραστηριοτήτων που αναφέρονται στο άρθρο 1 παρ. 2.
   Άρθρο 5
   Η παρούσα απόφαση αρχίζει να ισχύει την ημέρα έκδοσής της.
   Λήγει 36 μήνες από την ημερομηνία σύναψης της συμφωνίας επιχορήγησης που προβλέπεται στο άρθρο 3 παρ. 3 .Ωστόσο, θα λήξει στις 17 Ιουνίου 2014 εάν δεν έχει συναφθεί συμφωνία επιχορήγησης μέχρι τότε.

      Βρυξέλλες, 16 Δεκεμβρίου 2013

            Για το Συμβούλιο

            Η Πρόεδρος

         C. ASHTON

      (1)  Απόφαση 2009/42/ΚΕΠΠΑ του Συμβουλίου, της 19ης Ιανουαρίου 2009, προς υποστήριξη των δραστηριοτήτων της ΕΕ για την προώθηση μεταξύ τρίτων χωρών της διαδικασίας που οδηγεί σε συνθήκη για το εμπόριο όπλων, στο πλαίσιο της ευρωπαϊκής στρατηγικής ασφάλειας (ΕΕ L 17 της 22.1.2009, σ. 39).

      (2)  Απόφαση 2010/336/ΚΕΠΠΑ του Συμβουλίου, της 14ης Ιουνίου 2010, για τις δραστηριότητες της ΕΕ προς υποστήριξη της συνθήκης για το εμπόριο όπλων, στο πλαίσιο της ευρωπαϊκής στρατηγικής για την ασφάλεια (ΕΕ L 152 της 18.6.2010, σ. 14).

      (3)  Απόφαση 2013/43/ΚΕΠΠΑ του Συμβουλίου, της 22ας Ιανουαρίου 2013, για τη συνέχεια των δραστηριοτήτων της Ένωσης προς υποστήριξη των διαπραγματεύσεων για τη συνθήκη για το εμπόριο όπλων, στο πλαίσιο της Ευρωπαϊκής Στρατηγικής για την Ασφάλεια (ΕΕ L 20 της 23.1.2013, σ. 53).

      (4)  Κοινή δράση 2008/230/ΚΕΠΠΑ του Συμβουλίου, της 17ης Μαρτίου 2008, προς υποστήριξη των δραστηριοτήτων της ΕΕ για την προώθηση σε τρίτες χώρες του ελέγχου των εξαγωγών όπλων και των αρχών και κριτηρίων του Κώδικα συμπεριφοράς της ΕΕ για τις εξαγωγές όπλων (ΕΕ L 75 της 18.3.2008, σ. 8).

      (5)  Απόφαση 2009/1012/ΚΕΠΠΑ του Συμβουλίου, της 22ας Δεκεμβρίου 2009, για την υποστήριξη των δραστηριοτήτων της ΕΕ για την προώθηση σε τρίτες χώρες του ελέγχου των εξαγωγών όπλων και των αρχών και κριτηρίων της κοινής θέσης 2008/944/ΚΕΠΠΑ (ΕΕ L 348 της 29.12.2009, σ. 16)

      (6)  Απόφαση 2012/711/ΚΕΠΠΑ του Συμβουλίου, της 19ης Νοεμβρίου 2012, σχετικά με την υποστήριξη των δραστηριοτήτων της Ένωσης για την προώθηση, σε τρίτες χώρες, του ελέγχου των εξαγωγών όπλων και των αρχών και κριτηρίων της κοινής θέσης 2008/944/ΚΕΠΠΑ (ΕΕ L 321 της 20.11.2012, σ. 62)

      (7)  Κανονισμός (ΕΚ) αριθ. 1717/2006 του Ευρωπαϊκού Κοινοβουλίου και του Συμβουλίου, της 15ης Νοεμβρίου 2006, για τη θέσπιση μηχανισμού σταθερότητας (ΕΕ L 327 της 24.11.2006, σ. 1)

      (8)  Κοινή δράση 2006/419/ΚΕΠΠΑ του Συμβουλίου, της 12ης Ιουνίου 2006, για υποστήριξη της εφαρμογής της απόφασης 1540 (2004) του Συμβουλίου Ασφαλείας των Ηνωμένων Εθνών και στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 165 της 17.6.2006, σ. 30)

      (9)  Κοινή δράση 2008/368/ΚΕΠΠΑ του Συμβουλίου, της 14ης Μαΐου 2008, προς στήριξη της εφαρμογής της απόφασης 1540 (2004) του Συμβουλίου Ασφαλείας των Ηνωμένων Εθνών και στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 127 της 15.5.2008, σ. 78)

      (10)  Απόφαση 2013/391/ΚΕΠΠΑ του Συμβουλίου, της 22ας Ιουλίου 2013, προς υποστήριξη της πρακτικής εφαρμογής της απόφασης 1540 (2004) του Συμβουλίου Ασφαλείας των Ηνωμένων Εθνών για τη μη διάδοση όπλων μαζικής καταστροφής και των φορέων τους (ΕΕ L 198 της 23.7.2013, σ. 40)

      ΠΑΡΑΡΤΗΜΑ

         ΠΡΟΓΡΑΜΜΑΤΙΚΕΣ ΔΡΑΣΤΗΡΙΟΤΗΤΕΣ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 1 ΠΑΡ. 2

      1.   Ιστορικό και σκεπτικό για τη στήριξη της ΚΕΠΠΑ

      Η απόφαση αυτή βασίζεται στο προηγούμενο παλαιότερων αποφάσεων του Συμβουλίου προς στήριξη της διαδικασίας των ΗΕ που οδηγεί στη Συνθήκη για το Εμπόριο Όπλων και προς προαγωγή της ανάπτυξης πιο υπεύθυνων και διαφανών συστημάτων ελέγχου των εξαγωγών όπλων εκ μέρους τρίτων χωρών (1). H Συνθήκη εγκρίθηκε στις 2 Απριλίου 2013 από την Γενική Συνέλευση των ΗΕ και άνοιξε προς υπογραφή στις 3 Ιουνίου 2013.
      Δεδηλωμένο αντικείμενο της Συνθήκης είναι να «θεσπίσει τα υψηλότερα δυνατά κοινά διεθνή πρότυπα για τη ρύθμιση ή τη βελτίωση της ρύθμισης του διεθνούς εμπορίου συμβατικών όπλων, την πρόληψη και εξάλειψη του λαθρεμπορίου συμβατικών όπλων καθώς και την πρόληψη της εκτροπής τους». Δεδηλωμένος στόχος της είναι να «συμβάλει στη διεθνή και περιφερειακή ειρήνη, ασφάλεια και σταθερότητα· να μειώσει τον ανθρώπινο πόνο και να προωθήσει τη συνεργασία, τη διαφάνεια και την υπεύθυνη δράση των συμβαλλομένων κρατών στο διεθνές εμπόριο συμβατικών όπλων, οικοδομώντας έτσι εμπιστοσύνη μεταξύ των συμβαλλομένων κρατών». Ως εκ τούτου, το αντικείμενο και ο σκοπός της Συνθήκης συμπίπτουν με τη συνολική φιλοδοξία της ΕΕ όσον αφορά την εξωτερική πολιτική και πολιτική ασφάλειας, όπως κατοχυρώνεται στο άρθρο 21 της Συνθήκης για την Ευρωπαϊκή Ένωση και διευκρινίζεται περαιτέρω στην Ευρωπαϊκή Στρατηγική Ασφάλειας.
      Μετά την έγκριση της Συνθήκης για το εμπόριο όπλων από την Γενική Συνέλευση των ΗΕ, η ΕΕ εντόπισε τρεις βασικές προκλήσεις για τη Συνθήκη αυτή: να εξασφαλισθεί ταχεία έναρξη ισχύος, να εξασφαλισθεί αποτελεσματική εφαρμογή και, τέλος, να καταβληθούν προσπάθειες προς την κατεύθυνση της καθολικής της αποδοχής. Η βοήθεια και η προβολή για τον έλεγχο των εξαγωγών είναι κρίσιμης σημασίας για την αντιμετώπιση αυτών των προκλήσεων και γι' αυτό αποτελούν τη ραχοκοκαλιά της παρούσας απόφασης.
      Όσον αφορά τη βοήθεια για τον έλεγχο των εξαγωγών, η παρούσα απόφαση προβλέπει την ανάπτυξη ενός αριθμού ειδικών προγραμμάτων βοήθειας με τα οποία οι δικαιούχοι χώρες θα επικουρoύνται κατά τρόπο ειδικά προσαρμοσμένο και εκτεταμένο ώστε να εκπληρώνουν τις απαιτήσεις της ΣΕΟ. Η βοήθεια θα αναπτυχθεί σύμφωνα με ένα οδικό χάρτη βοήθειας που θα συμφωνηθεί με τις δικαιούχους χώρες και θα καθορίζει τις προτεραιότητες για την ανάληψη δράσης, θα εξασφαλίζει την τοπική οικειοποίηση και θα μαρτυρεί τη δέσμευση προς κύρωση της Συνθήκης.
      Εκτός από ειδικά προγράμματα βοήθειας, η παρούσα απόφαση προβλέπει δραστηριότητες ad hoc βοήθειας που θα συμπληρώνουν τα ειδικά προγράμματα βοήθειας για την κάλυψη άλλων δικαιούχων χωρών με περιορισμένες και σαφώς καθορισμένες ανάγκες. Αυτές οι ad hoc δραστηριότητες βοήθειας θα επιτρέψουν στην ΕΕ να αντιμετωπίζει αιτήματα για βοήθεια κατά τρόπο ευέλικτο και αντιδραστικό.
      Προκειμένου να συμβάλει στη μακροπρόθεσμη βιωσιμότητα των προσπαθειών των δικαιούχων χωρών για έλεγχο της μεταβίβασης όπλων, η παρούσα απόφαση επιδιώκει να εμπλέξει αρμόδιους εθνικούς και περιφερειακούς φορείς όπως εθνικά κοινοβούλια, αρμόδιους περιφερειακούς οργανισμούς και εκπροσώπους της κοινωνίας των πολιτών που έχουν μακροπρόθεσμο συμφέρον να παρακολουθούν την αποτελεσματική εφαρμογή της ΣΕΟ.
      Τέλος, αναφορικά με την καθολική αποδοχή, η παρούσα απόφαση περιλαμβάνει ένα στοιχείο προβολής με στόχο την εμπλοκή όλων των σχετικών χωρών. Η λύση που επέλεξε η παρούσα απόφαση είναι να προσεγγίσουμε αυτές τις χώρες μέσω μόχλευσης των αρμόδιων περιφερειακών οργανισμών στους οποίους ανήκουν και να ασκήσουμε δραστηριότητες σχετικές με ελέγχους της μεταβίβασης όπλων.
      Η παρούσα απόφαση προβλέπει επομένως ένα ολοκληρωμένο σύνολο δραστηριοτήτων βοήθειας και προβολής, προκειμένου να αντιμετωπιστούν κατάλληλα οι τρεις προκλήσεις που εντοπίστηκαν. Η ενεργός αντιμετώπιση των προκλήσεων αυτών είναι σύμφωνη με την μακρά και αφοσιωμένη υποστήριξη προς τη Συνθήκη για το Εμπόριο Όπλων από την ΕΕ και τα κράτη μέλη της.
      2.   Γενικοί στόχοι

      Κεντρικός στόχος της παρούσας απόφασης είναι να στηρίξει μια σειρά από κράτη ως προς το αίτημά τους να ενισχύσουν τα συστήματά τους για τον έλεγχο της μεταβίβασης όπλων, ώστε να είναι σε θέση να εφαρμόσουν αποτελεσματικά τη ΣΕΟ. Οι προσπάθειες για βοήθεια που θα αναπτυχθούν στο πλαίσιο αυτό στη συνέχεια θα μπορούσαν να αξιοποιηθούν στο ευρύτερο πλαίσιο εμπλοκής ενδιαφερόμενων φορέων και προσέγγισης και άλλων χωρών. Ειδικότερα, η δράση της ΕΕ θα παράσχει:

                  α)

                  ενίσχυση των ικανοτήτων ελέγχου μεταβίβασης όπλων των δικαιούχων χωρών·

                  β)

                  περαιτέρω ευαισθητοποίηση και ανάληψη της ευθύνης από οικείους ενδιαφερομένους φορείς όπως αρμόδιους περιφερειακούς οργανισμούς, εθνικά κοινοβούλια, και εκπροσώπους της κοινωνίας των πολιτών με μακροπρόθεσμο συμφέρον στην αποτελεσματική εφαρμογή της Συνθήκης·

                  γ)

                  προσέγγιση άλλων χωρών προκειμένου να υποστηρίξουν την καθολική αποδοχή της Συνθήκης.

            3.   Περιγραφή προγραμματικών δραστηριοτήτων

      3.1.   Σύσταση εφεδρείας εμπειρογνωμόνων

      3.1.1.   Στόχος του προγράμματος

      Ο στόχος της σύστασης μιας εφεδρείας εμπειρογνωμόνων είναι να εφοδιάσει τον φορέα υλοποίησης με μια σαφώς προσδιορισμένη, ικανή και αξιόπιστη πηγή ώστε να ανταποκρίνεται κατάλληλα στα αιτήματα βοήθειας και στήριξης των επακόλουθων δραστηριοτήτων βοήθειας. Η σύσταση μιας τέτοιας εφεδρείας προορίζεται επίσης να παρακινήσει τους οργανισμούς ελέγχου εξαγωγής των κρατών μελών να διορίσουν εμπειρογνώμονες, αφού η διαθεσιμότητα και η συμμετοχή τους στις δραστηριότητες βοήθειας θα είναι κρίσιμες για την υλοποίηση των εν λόγω δραστηριοτήτων.
      3.1.2.   Περιγραφή του προγράμματος

      Ο φορέας υλοποίησης θα συγκροτήσει εφεδρεία εμπειρογνωμόνων. Οι εμπειρογνώμονες αυτοί θα διενεργούν τις δραστηριότητες βοήθειας που σχεδιάζονται για τις δικαιούχους χώρες, σύμφωνα με τους τομείς της ειδικότητάς τους και τις ανάγκες που προσδιορίζονται από και μαζί με τις δικαιούχους χώρες.
      Ο φορέας υλοποίησης πρέπει να εξασφαλίζει τη μεγαλύτερη δυνατή γεωγραφική εκπροσώπηση κατά την επιλογή των εμπειρογνωμόνων. Θα πρέπει να επωφελείται από κατάλληλων και διαθέσιμων εμπειρογνωμόνων από άλλους οργανισμούς της ΕΕ για τον έλεγχο των εξαγωγών. Θα πρέπει επίσης να ενθαρρύνει τη συμμετοχή εμπειρογνωμόνων από χώρες που έχουν πρόσφατα αναπτύξει με επιτυχία εθνικά συστήματα ελέγχου της μεταβίβασης όπλων, περιλαμβανομένων των συστημάτων που ανεπτύχθησαν με διεθνή βοήθεια.
      Η συνολική εμπειρογνωμοσύνη που θα συγκεντρώσει η εφεδρεία εμπειρογνωμόνων θα πρέπει να καλύπτει το πλήρες εύρος ενός εθνικού συστήματος ελέγχου της μεταβίβασης όπλων ,ιδίως ζητήματα νομικά, αδειοδότησης, τελωνεία/ επιβολή, ευαισθητοποίηση, δίωξη/ κυρώσεις, εκθέσεις/ διαφάνεια.
      3.2.   Προσαρμοσμένα εθνικά προγράμματα βοήθειας που διεξάγονται στο πλαίσιο οδικού χάρτη βοήθειας

      3.2.1.   Στόχος του προγράμματος

      Ο στόχος των ειδικών προγραμμάτων βοήθειας και των συναφών οδικών χαρτών τους είναι να ενισχύσουν τις ικανότητες των δικαιούχων χωρών να ανταποκριθούν στις απαιτήσεις της ΣΕΟ με σφαιρικό και βιώσιμο τρόπο. Ο οδικός χάρτης θα προσφέρει στη δικαιούχο χώρα προβλεψιμότητα ως προς το τι σχεδιάζεται με όρους βοήθειας και θα χαρτογραφεί τις βελτιώσεις που μπορούν να αναμένονται στις ικανότητές της προς έλεγχο της μεταβίβασης όπλων.
      3.2.2.   Περιγραφή του προγράμματος

      Εθνικά προγράμματα βοήθειας θα καταρτιστούν για δώδεκα το πολύ δικαιούχους χώρες. Κατά τα δύο πρώτα έτη εφαρμογής της απόφασης του Συμβουλίου, δεν θα ξεκινήσουν πάνω από δέκα προγράμματα βοήθειας της εφαρμογής, ώστε η ΕΕ να έχει τη δυνατότητα να ανταποκρίνεται σε νέες αιτήματα βοήθειας που υποβάλλονται αργότερα.
      Τα ειδικά προγράμματα βοήθειας θα πρέπει να αναπτυχθούν σύμφωνα με τα ακόλουθα βήματα:

                  α)

                  αίτηση βοήθειας για την εφαρμογή της ΣΕΟ (που υποβάλλει η τρίτη χώρα προς τον φορέα υλοποίησης). Η αίτηση αυτή πρέπει να είναι όσο το δυνατόν τεκμηριωμένη, ιδανικά ήδη να προσδιορίζει ποιες συγκεκριμένες περιοχές πρόκειται να δεχθούν βοήθεια. Όπου συντρέχει περίπτωση, η αιτούσα χώρα θα πρέπει επίσης να αναφέρεται σε προηγούμενη και τρέχουσα βοήθεια από άλλους παρόχους βοήθειας και να ενημερώνει για την εθνική της στρατηγική εφαρμογής ως προς τη Συνθήκη για το εμπόριο όπλων.

                  β)

                  με βάση το βαθμό στοιχειοθέτησης του αιτήματος και τα κριτήρια που περιέχονται στο σημείο 5.1, η Ύπατη Εκπρόσωπος, σε σύνδεση με την ομάδα εργασίας του Συμβουλίου για τις εξαγωγές συμβατικών όπλων (COARM) και τον φορέα υλοποίησης, θα αποφασίζει σχετικά με την επιλεξιμότητα της αιτούσας χώρας.

                  γ)

                  όταν το αίτημα βοήθειας αντιμετωπίζεται θετικά, ο φορέας υλοποίησης οργανώνει επιτόπια αυτοψία. Αυτή θα πρέπει να προκύπτει από στενές επαφές μεταξύ του φορέα υλοποίησης και της τρίτης χώρας που ζητά βοήθεια και να περιλαμβάνει μερικούς από τους πιο αρμόδιους εμπειρογνώμονες που θα επιλέγονται από την εφεδρεία εμπειρογνωμόνων του σημείου 3.1.
                  Η αυτοψία μπορεί ενδεχομένως να προετοιμάζεται με ερωτηματολόγια και συλλογή διαθέσιμων πληροφοριών Θα περιλαμβάνει μια πρώτη εκτίμηση των αναγκών και των προτεραιοτήτων της χώρας που ζητά βοήθεια. Ειδικότερα, θα επιτρέπει να διευκρινισθεί, σε συνεργασία με τη χώρα που ζητά βοήθεια, τι πραγματικά απαιτείται για την εφαρμογή της ΣΕΟ, και να συγκριθούν αυτές οι απαιτήσεις με τους πόρους ελέγχου της μεταβίβασης όπλων που διαθέτει η χώρα. Αυτή η πρώτη αυτοψία θα συγκεντρώνει όλες τις σχετικές εγχώριες υπηρεσίες και φορείς και θα εντοπίζει πρόθυμους και αξιόπιστους τοπικούς εταίρους.

                  δ)

                  με βάση τα αποτελέσματα της αυτοψίας, ο φορέας υλοποίησης θα καταρτίζει οδικό χάρτη βοήθειας. Κατά την εκπόνηση του οδικού χάρτη βοήθειας, ο φορέας υλοποίησης θα λαμβάνει υπόψη τη σχετική με τη ΣΕΟ βοήθεια που ενδεχομένως παρέχουν άλλοι οργανισμοί. Όπου η χώρα που ζητά βοήθεια έχει ήδη αναπτύξει εθνική στρατηγική για την εφαρμογή της ΣΕΟ, ο φορέας υλοποίησης θα διασφαλίζει επίσης ότι ο οδικός χάρτης βοήθειας της ΕΕ συνάδει με την εθνική αυτή στρατηγική εφαρμογής.

                  ε)

                  τα αποτελέσματα της αυτοψίας και του επακόλουθου σχεδίου οδικού χάρτη βοήθειας θα υποβάλλονται ειδικά στην Επιτροπή, στο πλαίσιο της συνήθους οικονομικής και αφηγηματικής υποβολής εκθέσεων που προβλέπεται στο άρθρο 3 της παρούσας απόφασης.

                  στ)

                  το σχέδιο οδικού χάρτη βοήθειας θα κοινοποιείται στη δικαιούχο χώρα ώστε να το εγκρίνει. Ο χάρτης θα είναι προσαρμοσμένος προς τη δικαιούχο χώρα και θα εντοπίζει τις προτεραιότητες για παροχή βοήθειας.

                  ζ)

                  Ο οδικός χάρτης θα υλοποιηθεί με τη συμμετοχή συναφών εμπειρογνωμόνων από την εφεδρεία και άλλων ενδιαφερομένων, όπως ενδείκνυται.

            Ανάλογα με τις ακριβείς ανάγκες της εκάστοτε δικαιούχου χώρας, η κατάρτιση του οδικού χάρτη θα καθοδηγείται από τη συνήθη προσέγγιση των πέντε πυλώνων χρησιμοποιείται παραδοσιακά στη βοήθεια για τον έλεγχο του στρατηγικού εμπορίου (νομικός, αδειοδότηση, τελωνεία/ επιβολή, ευαισθητοποίηση και δίωξη/ κυρώσεις). Εκτός από τους πέντε αυτούς κλασικούς τομείς, θα δίνεται ύψιστη προσοχή στην υποβολή εκθέσεων και τη διαφάνεια.
      Το φάσμα των μέσων βοήθειας, ειδικότερα, θα περιλαμβάνει νομικές αξιολογήσεις, επιμορφωτικά σεμινάρια, εργαστήρια, επισκέψεις μελέτης, χρήση διαδικτυακών εργαλείων και πηγών πληροφόρησης. Αυτά τα μέσα βοήθειας θα επιλέγονται από τον φορέα υλοποίησης ανάλογα με τις ακριβείς ανάγκες και τις προτεραιότητες που θα εντοπίσει η αυτοψία και σύμφωνα με τον οδικό χάρτη. Τα μέσα βοήθειας που επιλέγονται για να ανταποκριθούν κατάλληλα στην αίτηση βοήθειας πρέπει να αναφέρονται σαφώς και τεκμηριωμένα στον οδικό χάρτη βοήθειας.
      3.3.   Αd hoc μεμονωμένα εργαστήρια βοήθειας

      3.3.1.   Στόχος του προγράμματος

      Ο στόχος των ad hoc μεμονωμένων εργαστηρίων βοήθειας είναι να ενισχύσουν τις ικανότητες ελέγχου μεταβίβασης όπλων των δικαιούχων χωρών να ανταποκριθούν στις απαιτήσεις της ΣΕΟ με στοχευμένο και αρμόζοντα τρόπο. Αυτές οι ad hoc δραστηριότητες βοήθειας θα επιτρέψουν στην ΕΕ να αντιμετωπίζει κατά τρόπο ευέλικτο και αντιδραστικό αιτήματα για βοήθεια που εντοπίζουν μία ειδική ανάγκη σχετική με την αποτελεσματική εφαρμογή της ΣΕΟ.
      3.3.2.   Περιγραφή του προγράμματος

      Παρέχονται το πολύ δέκα διήμερα εργαστήρια για επιμέρους δικαιούχους χώρες που να ανταποκρίνονται σε στοχευμένα αιτήματα βοήθειας και έκφραση ενδιαφέροντος για την προώθηση ενός ή περισσοτέρων συγκεκριμένων τομέων ενός συστήματος ελέγχου της μεταβίβασης όπλων.
      Τα εργαστήρια αυτά θα παρέχουν περιορισμένη ατομική και προσαρμοσμένη βοήθεια και θα ασχολούνται με το συγκεκριμένο θέμα (θέματα) που προέβαλε η αιτούσα χώρα ,π.χ. αναθεώρηση της νομοθεσίας ελέγχου μεταβίβασης· βέλτιστες πρακτικές για την υποβολή εκθέσεων· πηγές πληροφόρησης σχετικά με την εφαρμογή των κριτηρίων αξιολόγησης κινδύνου ΣΕΟ, έλεγχοι τελικής χρήσης και τεκμηρίωση. Θα πραγματοποιούνται στις δικαιούχους χώρες, ενώ την κατάρτιση θα παρέχουν εμπειρογνώμονες από την εφεδρεία που αναφέρεται στο σημείο 3.1.
      Ο φορέας υλοποίησης θα είναι αρμόδιος να παραλαμβάνει τα αιτήματα βοήθειας και να τα διαβιβάζει στην ΥΕ, η οποία θα αποφασίζει πώς θα αντιδράσει σε αυτά σε διαβούλευση με την COARM. Η αξιολόγηση της ΥΕ θα καθοδηγείται κυρίως από τα κριτήρια που ορίζονται στο σημείο 5.1., την ακρίβεια του αιτήματος και το πώς εντοπίζει το ζήτημα (-ατα) που διακυβεύονται, ενώ θα λαμβάνει υπόψη τη γεωγραφική ισορροπία.
      3.4.   Δυνατότητα μεταφοράς πόρων από τα ειδικά προγράμματα βοήθειας προς τα ad hoc εργαστήρια βοήθειας

      Σε περίπτωση που ο μέγιστος αριθμός των ολοκληρωμένων ειδικών προγραμμάτων βοήθειας που προβλέπονται στο σημείο 3.2. δεν έχει συμπληρωθεί, ο αριθμός των εργαστηρίων που προβλέπονται στο σημείο 3.3 θα μπορούσε να αυξηθεί μέχρι και είκοσι.
      Η ΥΕ και η Επιτροπή, σε σύνδεση με την COARM, θα επανεξετάζει σε εξαμηνιαία βάση την κατάσταση όσον αφορά τα ειδικά προγράμματα βοήθειας ώστε να αξιολογήσουν τις δυνατότητες να αυξηθεί ο αριθμός των μεμονωμένων εργαστηρίων βοήθειας ανάλογα με το βαθμό ατέλειας των ειδικών προγραμμάτων βοήθειας.
      3.5.   Διάσκεψη δικαιούχων χωρών των δραστηριοτήτων βοήθειας της ΣΕΟ

      3.5.1.   Στόχος του προγράμματος

      Ο στόχος της διάσκεψης είναι να προωθήσει την ευαισθητοποίηση και την ανάληψη της ευθύνης από οικείους ενδιαφερομένους φορείς όπως αρμόδιους περιφερειακούς οργανισμούς, εθνικά κοινοβούλια, και εκπροσώπους της κοινωνίας των πολιτών με μακροπρόθεσμο συμφέρον στην αποτελεσματική εφαρμογή της Συνθήκης.
      3.5.2.   Περιγραφή του προγράμματος

      Το πρόγραμμα θα λάβει τη μορφή διήμερης διάσκεψης που θα οργανωθεί περί το τέλος της εφαρμογής της παρούσας απόφασης του Συμβουλίου. Η διάσκεψη αυτή θα συγκεντρώνει αρμόδιους εκπροσώπους των χωρών που υπήρξαν δικαιούχοι των ειδικών προγραμμάτων βοήθειας του σημείου 3.2 και δραστηριοτήτων ad hoc βοήθειας του σημείου 3.3.
      Η διάσκεψη θα διευκολύνει την ανταλλαγή εμπειριών μεταξύ των δικαιούχων χωρών, θα ενημερώνει για τις θέσεις τους έναντι της ΣΕΟ και την πορεία κύρωσης και εφαρμογής της ΣΕΟ και θα επιτρέπει την ανταλλαγή συναφών πληροφοριών με εκπροσώπους των εθνικών κοινοβουλίων και της κοινωνίας των πολιτών.
      Στη διάσκεψη αυτή θα μετέχουν μεταξύ άλλων:

                  —

                  διπλωμάτες και στρατιωτικοί/μόνιμοι στρατιωτικοί από τις δικαιούχους χώρες, ιδίως αρχές αρμόδιες για την εθνική πολιτική περί ΣΕΟ·

                  —

                  τεχνικό προσωπικό και προσωπικό επιβολής του νόμου από τις δικαιούχους χώρες, ιδίως αρχές αδειοδότησης, τελωνεία και αξιωματούχοι επιβολής του νόμου·

                  —

                  εκπρόσωποι εθνικών, περιφερειακών και διεθνών οργανισμών που εμπλέκονται στην παροχή βοήθειας, καθώς και εκπρόσωποι των χωρών που ενδιαφέρονται να παράσχουν ή να λάβουν βοήθεια στον έλεγχο του στρατηγικού εμπορίου·

                  —

                  εκπρόσωποι συναφών μη κυβερνητικών οργανώσεων (ΜΚΟ), ομάδων προβληματισμού, εθνικών κοινοβουλίων και βιομηχανιών·

            Έως 80 αντιπρόσωποι αναμένεται να συμμετάσχουν στη διάσκεψη. Τον τόπο της και τον τελικό κατάλογο των χωρών και των οργανισμών που θα προσκληθούν θα τον καθορίσει η Ύπατη Εκπρόσωπος σε διαβούλευση με την Ομάδα «Εξαγωγές συμβατικών όπλων» (COARM), βάσει πρότασης του φορέα υλοποίησης.
      3.6.   Περιφερειακά σεμινάρια

      3.6.1.   Στόχος του προγράμματος

      Τα περιφερειακά σεμινάρια θα επιτρέψουν στην ΕΕ να προσεγγίσει και άλλες χώρες προκειμένου να στηρίξουν την καθολική αποδοχή της Συνθήκης. Θα στηρίξουν επίσης την περαιτέρω εμπλοκή των στοχοθετημένων περιφερειακών οργανισμών στη ΣΕΟ και το ενδιαφέρον τους για την προώθηση της ΣΕΟ προς όλα τα αντίστοιχα κράτη μέλη τους.
      3.6.2.   Περιγραφή του προγράμματος

      Το πρόγραμμα θα λάβει τη μορφή πέντε διήμερων σεμιναρίων που θα εστιάζουν στην πορεία της διαδικασίας έναρξης ισχύος της ΣΕΟ και συναφή ζητήματα εφαρμογής.
      Τα σεμινάρια θα επιτρέψουν σε χώρες που είναι δικαιούχοι δραστηριοτήτων βοήθειας για τον έλεγχο της μεταβίβασης όπλων να ανταλλάσσουν απόψεις και εμπειρίες και να αξιολογούν πώς η βοήθεια αυτή σχετίζεται με δραστηριότητες που έχουν αναληφθεί από τον αρμόδιο περιφερειακό τους οργανισμό. Θα δίνουν επίσης ιδιαίτερη σημασία:

                  —

                  σε εμπειρίες και δυνατότητες συνεργασίας Νότου-Νότου κατά την καθιέρωση και την ανάπτυξη συστημάτων ελέγχου της μεταβίβασης όπλων·

                  —

                  στη συμπληρωματικότητα της ΣΕΟ με άλλες συναφείς πράξεις των ΗΕ και ιδίως με το πρόγραμμα δράσης των ΗΕ για την πρόληψη, την καταπολέμηση και την εξάλειψη της παράνομης εμπορίας φορητών όπλων και ελαφρού οπλισμού υπό όλες της τις πτυχές.

            Τα σεμινάρια θα πραγματοποιηθούν κατά τους πρώτους δεκαοκτώ μήνες της εφαρμογής της απόφασης του Συμβουλίου και θα αφορούν τους ακόλουθους περιφερειακούς οργανισμούς και τα αντίστοιχα κράτη μέλη τους:

                  —

                  το Περιφερειακό Κέντρο των Ηνωμένων Εθνών για την Ειρήνη και τον Αφοπλισμό στην Ασία και τον Ειρηνικό (UNRCPD)·

                  —

                  το Περιφερειακό Κέντρο των Ηνωμένων Εθνών για την Ειρήνη και τον Αφοπλισμό στην Αφρική (UNREC)·

                  —

                  το Περιφερειακό Κέντρο των Ηνωμένων Εθνών για την Ειρήνη, τον Αφοπλισμό και την Ανάπτυξη στη Λατινική Αμερική και την Καραϊβική (UNLiREC),

                  —

                  την Οικονομική Κοινότητα των Δυτικοαφρικανικών Κρατών (ECOWAS),

                  —

                  τον Οργανισμό για την Ασφάλεια και τη Συνεργασία στην Ευρώπη (ΟΑΣΕ).

            Όπου είναι δυνατόν, τα σεμινάρια θα πραγματοποιούνται κατά προτίμηση σε κάποια χώρα που είναι δικαιούχος ειδικού προγράμματος βοήθειας. Εάν αυτό αποδειχθεί αδύνατο, ο τόπος θα καθορίζεται από την Ύπατη Εκπρόσωπο σε διαβούλευση με την COARM.
      Στα περιφερειακά σεμινάρια θα πρέπει να συμμετέχουν, μεταξύ άλλων:

                  α)

                  διπλωμάτες και στρατιωτικοί/ μόνιμοι στρατιωτικοί από χώρες της περιοχής, ιδίως αρχές αρμόδιες για την εθνική πολιτική περί ΣΕΟ·

                  β)

                  τεχνικό προσωπικό και προσωπικό επιβολής του νόμου από χώρες της περιοχής, ιδίως αρχές αδειοδότησης, τελωνεία και αξιωματούχοι επιβολής του νόμου·

                  γ)

                  εκπρόσωποι διεθνών και περιφερειακών οργανισμών, μη κυβερνητικών οργανώσεων (ΜΚΟ) περιφερειακής βάσης, ομάδων προβληματισμού, εθνικών κοινοβουλίων και του τοπικού/ περιφερειακού βιομηχανικού κλάδου·

                  δ)

                  εθνικοί και διεθνείς τεχνικοί εμπειρογνώμονες σε ζητήματα ελέγχου μεταβίβασης όπλων, μεταξύ των οποίων εμπειρογνώμονες της Ένωσης και εκπρόσωποι του βιομηχανικού κλάδου.

            Σε κάθε σεμινάριο αναμένεται να συμμετέχουν μέχρι 70 άτομα.
      4.   Σχέσεις με άλλες δραστηριότητες βοήθειας συναφείς προς τους ελέγχους εξαγωγών

      4.1.   Συντονισμός με άλλες δραστηριότητες βοήθειας της ΕΕ για τον έλεγχο των εξαγωγών

      Με βάση την εμπειρία των προηγούμενων δραστηριοτήτων και τις δραστηριότητες που βρίσκονται τώρα σε εξέλιξη στον τομέα της βοήθειας για τον έλεγχο των εξαγωγών τόσο των ειδών διπλής χρήσης, όσο και των συμβατικών όπλων, θα πρέπει να επιδιώκεται η μέγιστη δυνατή συνέργια και συμπληρωματικότητα στην παροχή βοήθειας σχετικής με τη ΣΕΟ σε τρίτες χώρες, προκειμένου να εξασφαλίζεται ότι οι δραστηριότητες της Ένωσης έχουν τη μεγαλύτερη δυνατή αποτελεσματικότητα και συνοχή χωρίς περιττές επικαλύψεις.
      4.2.   Συντονισμός με άλλες συναφείς δραστηριότητες βοήθειας

      Επίσης, ο φορέας υλοποίησης θα πρέπει να δώσει ύψιστη προσοχή σε σχετικές με τη ΣΕΟ δραστηριότητες που διεξάγονται στο πλαίσιο του προγράμματος δράσης των ΗΕ για την πρόληψη, την καταπολέμηση και εξάλειψη του λαθρεμπορίου φορητών όπλων και ελαφρού οπλισμού σε όλες του τις μορφές και του Συστήματος Στήριξης της Εφαρμογής του (PoA-ISS), της ΑΣΑΗΕ 1540/2004 και της Διευκόλυνσης Αρωγής τού ΟΗΕ που στηρίζει τη Συνεργασία για τη Ρύθμιση των Όπλων (UNSCAR). Ο φορέας υλοποίησης πρέπει να συνεργάζεται κατά περίπτωση με τους προαναφερθέντες παρόχους βοήθειας προκειμένου να αποφεύγεται η αλληλοεπικάλυψη των προσπαθειών και να επιτυγχάνεται η μέγιστη συνοχή και συμπληρωματικότητα.
      4.3.   Προώθηση της συνεργασίας Νότου-Νότου στους ελέγχους εξαγωγών μέσω συναφών πράξεων της ΕΕ

      Το πρόγραμμα αποσκοπεί επίσης να καταστήσει πιο γνωστές, στις χώρες που δέχονται βοήθεια βάσει της παρούσας απόφασης, πράξεις της ΕΕ ικανές να στηρίξουν τη συνεργασία Νότου-Νότου στους ελέγχους των εξαγωγών. Εν προκειμένω, οι δραστηριότητες βοήθειας που προβλέπονται στα σημεία 3.2 και 3.3 πρέπει να ενημερώνουν σχετικά με διαθέσιμα εργαλεία, όπως την πρωτοβουλία «Κέντρα Αριστείας» στον τομέα ΧΒΡΠ, και να τα προωθούν.
      5.   Δικαιούχοι

      5.1.   Δικαιούχοι των ειδικών προγραμμάτων βοήθειας ΣΕΟ και των ad hoc εργαστηρίων βοήθειας

      Δικαιούχοι των προγραμματικών δραστηριοτήτων που αναφέρονται στα σημεία 3.2 και 3.3 μπορούν να είναι κράτη που ζήτησαν βοήθεια προκειμένου να εφαρμόσουν τη ΣΕΟ και που θα επιλέγονται βάσει, μεταξύ άλλων, των εξής κριτηρίων:

                  —

                  υπογραφή της ΣΕΟ και πορεία της εφαρμογής διεθνών πράξεων συναφών προς το εμπόριο όπλων και τον έλεγχο της μεταβίβασης όπλων που ισχύουν στη χώρα·

                  —

                  πιθανότητα επιτυχούς έκβασης των δραστηριοτήτων βοήθειας εν όψει της κύρωσης της ΣΕΟ·

                  —

                  αξιολόγηση σχετικά με τυχόν βοήθεια που έχει παρασχεθεί ή προγραμματισθεί στον τομέα του ελέγχου της μεταβίβασης αγαθών διπλής χρήσης και όπλων·

                  —

                  κρισιμότητα της χώρας για το παγκόσμιο εμπόριο όπλων·

                  —

                  κρισιμότητα της χώρας για τα συμφέροντα ασφάλειας της ΕΕ·

                  —

                  επιλεξιμότητα για Επίσημη Αναπτυξιακή Βοήθεια (ΕΑΒ).

            5.2.   Δικαιούχοι των περιφερειακών σεμιναρίων

      Δικαιούχοι των περιφερειακών σεμιναρίων μπορούν να είναι κράτη που ανήκουν στους περιφερειακούς οργανισμούς τού σημείου 3.6.2 ή καλύπτονται από αυτούς.
      Η τελική επιλογή των χωρών που θα προσκαλούνται σε κάθε σεμινάριο, και των συμμετεχόντων, θα γίνεται από την ΥΕ κατόπιν διαβούλευσης με την COARM, βάσει της πρότασης του φορέα υλοποίησης.
      6.   Φορέας υλοποίησης

      Η υλοποίηση της παρούσας απόφασης του Συμβουλίου θα ανατεθεί στο BAFA. Το BAFA, όπου αυτό ενδείκνυται, συνεταιρίζεται με οργανισμούς ελέγχου εξαγωγής των κρατών μελών, συναφείς περιφερειακούς και διεθνείς οργανισμούς, ομάδες προβληματισμού, ερευνητικά ιδρύματα και ΜΚΟ.
      Το BAFA έχει κορυφαία εμπειρία στην παροχή βοήθειας για τον έλεγχο της μεταβίβασης και στις δραστηριότητες προβολής. Έχει αναπτύξει τέτοια εμπειρία σε όλους τους σχετικούς τομείς του στρατηγικού ελέγχου μεταβίβασης, αντιμετωπίζοντας τους τομείς ΧΒΡΠ, των αγαθών διπλής χρήσης και των όπλων.
      Όσον αφορά τη βοήθεια για τον έλεγχο της μεταβίβασης όπλων και την προβολή, το BAFA ολοκλήρωσε με επιτυχία την υλοποίηση της απόφασης του Συμβουλίου 2009/1012/ΚΕΠΠΑ. Τώρα, το BAFA έχει αναλάβει την υλοποίηση της απόφασης 2012/711/ΚΕΠΠΑ του Συμβουλίου που βασίζεται στην απόφαση 2009/1012/ΚΕΠΠΑ του Συμβουλίου και αποσκοπεί να ενισχύσει τα συστήματα ελέγχου των εξαγωγών όπλων των δικαιούχων χωρών προς μεγαλύτερη ευθύνη και διαφάνεια, σύμφωνα με το πλαίσιο της ΕΕ που καθιερώθηκε δυνάμει της κοινής θέσης 2008/944/ΚΕΠΠΑ.
      Σχετικά με είδη διπλής χρήσης και ΧΒΡΠ, το BAFA είναι ο φορέας υλοποίησης του τωρινού προγράμματος βοήθειας και προβολής για τους ελέγχους των εξαγωγών ειδών διπλής χρήσης που χρηματοδοτείται από το Μηχανισμό Σταθερότητας της ΕΕ και, υπό την ιδιότητα αυτή, έχει αποκτήσει εις βάθος γνώση των συστημάτων ελέγχου μεταβίβασης των χωρών που καλύπτονται από το εν λόγω πρόγραμμα. Η γνώση αυτή ενισχύεται με τη σταδιακή εφαρμογή προγραμμάτων σχετικών με τον έλεγχο μεταβίβασης στο πλαίσιο του Μηχανισμού Σταθερότητας, όπως η πρωτοβουλία «Κέντρα Αριστείας» στον τομέα ΧΒΡΠ όπου συμμετέχει το BAFA.
      Το συνολικό αποτέλεσμα είναι ότι το BAFA βρίσκεται σε μοναδική θέση για να εντοπίζει τα πλεονεκτήματα και τις αδυναμίες στα συστήματα ελέγχου μεταβίβασης των χωρών που θα μπορούσαν να είναι δικαιούχοι δραστηριοτήτων στήριξης για την εφαρμογή της ΣΕΟ που προβλέπει η παρούσα απόφαση. Είναι έτσι το πιο ικανό να διευκολύνει συνεργίες μεταξύ των διάφορων προαναφερθέντων προγραμμάτων βοήθειας και να αποτρέπει περιττές αλληλεπικαλύψεις.
      Δεδομένου ότι οι νόμοι, οι διοικητικές διαδικασίες, οι πόροι εκτέλεσης και οι υπηρεσίες που έχουν αναλάβει τον έλεγχο των εξαγωγών διπλής χρήσης επικαλύπτονται σε μεγάλο βαθμό με τους υπευθύνους του ελέγχου των εξαγωγών συμβατικών όπλων, μια καίρια πρόκληση για δραστηριότητες βοήθειας σχετικές με τη ΣΕΟ θα είναι να λάβουν υπόψη τη βοήθεια που ήδη παρέχεται στους τομείς των ειδών διπλής χρήσης και του μετριασμού του κινδύνου ΧΒΡΠ. Η επιλογή του BAFA οπωσδήποτε συμβάλλει στο να εξασφαλισθεί ότι η σχετική με τη ΣΕΟ βοήθεια συμπληρώνει καταλλήλως εκείνη που ήδη παρέχεται στο πλαίσιο των υφιστάμενων προγραμμάτων βοήθειας για τη διπλή χρήση, το μετριασμό του κινδύνου ΧΒΡΠ και τον έλεγχο των εξαγωγών όπλων.
      7.   Ορατότητα της ΕΕ και διαθεσιμότητα υλικού βοήθειας

      Το υλικό που θα παραχθεί από το πρόγραμμα θα εξασφαλίζει την ορατότητα της ΕΕ, με βάση κυρίως το λογότυπο και το γραφιστικό διάγραμμα που συμφωνήθηκε για την εφαρμογή της απόφασης του Συμβουλίου 2012/711/ΚΕΠΠΑ.
      Η δικτυακή πύλη που προβλέπεται στο πλαίσιο της απόφασης του Συμβουλίου 2012/711/ΚΕΠΠΑ και τώρα αναπτύσσεται, θα πρέπει να προωθηθεί για τους σκοπούς των σχετικών με τη ΣΕΟ δραστηριοτήτων βοήθειας που προβλέπονται από την παρούσα απόφαση.
      Ο φορέας υλοποίησης θα πρέπει συνεπώς να ενημερώνει σχετικά με τη δικτυακή πύλη στις σχετικές δραστηριότητες βοήθειας που πραγματοποιεί και να ενθαρρύνει τη διαβούλευση και τη χρήση των τεχνικών πόρων της δικτυακής πύλης. Θα πρέπει να εξασφαλίζει την ορατότητα της ΕΕ στην προώθηση της δικτυακής πύλης.
      8.   Εκτίμηση αντικτύπου

      Ο αντίκτυπος των δραστηριοτήτων της παρούσας απόφασης θα πρέπει τεχνικά να εκτιμηθεί μετά την ολοκλήρωση των δραστηριοτήτων που προβλέπονται σε αυτήν. Με βάση πληροφορίες και εκθέσεις που υποβάλλει ο εκτελεστικός φορέας, η εκτίμηση αντικτύπου θα διενεργείται από την Ύπατη Εκπρόσωπο, σε συνεργασία με την COARM και, όπου ενδείκνυται, με τις αντιπροσωπείες της ΕΕ στις δικαιούχους χώρες, καθώς και με άλλους ενδιαφερομένους.
      Όσον αφορά χώρες που έτυχαν ειδικού προγράμματος βοήθειας, η αξιολόγηση του αντικτύπου θα πρέπει να δίνει ιδιαίτερη προσοχή στον αριθμό των χωρών που έχουν επικυρώσει την ΣΕΟ και στην ανάπτυξη των ικανοτήτων τους για έλεγχο της μεταβίβασης όπλων. Αυτή η αξιολόγηση των ικανοτήτων ελέγχου μεταβίβασης όπλων των δικαιούχων χωρών πρέπει να καλύπτει κυρίως την προετοιμασία και την έκδοση εθνικών σχετικών κανονισμών, την ικανότητά τους να αναφέρουν εξαγωγές και εισαγωγές όπλων και την ενδυνάμωση της αρμόδιας διοικητικής αρχής που είναι επιφορτισμένη με τον έλεγχο της μεταβίβασης όπλων.
      9.   Υποβολή εκθέσεων

      Ο φορέας υλοποίησης θα εκπονεί τακτικές εκθέσεις, ακόμη και μετά την ολοκλήρωση κάθε δραστηριότητας. Οι εκθέσεις θα πρέπει να υποβάλλονται στην Ύπατη Εκπρόσωπο το αργότερο έξι εβδομάδες μετά την ολοκλήρωση των σχετικών δραστηριοτήτων.

         (1)  Βλ. απόφαση 2010/336/ ΚΕΠΠΑ, απόφαση 2013/43/ ΚΕΠΠΑ; απόφαση 2009/1012/ ΚΕΠΠΑ; και απόφαση 2012/711/ ΚΕΠΠΑ.


Avis juridique important

|

E1994C0721(01)

Έγκριση κρατικής ενίσχυσης σύμφωνα με το άρθρο 61 της συμφωνίας ΕΟΧ και του άρθρου 1 παράγραφος 3 του πρωτοκόλλου 3 της συμφωνίας για την εποπτεύουσα αρχή και το Δικαστήριο Απόφαση της εποπτεύουσας αρχής να μην εγείρει αντιρρήσεις

Επίσημη Εφημερίδα αριθ. C 199 της 21/07/1994 σ. 0007 - 0007

Έγκριση κρατικής ενίσχυσης σύμφωνα με το άρθρο 61 της συμφωνίας ΕΟΧ και του άρθρου 1 παράγραφος 3 του πρωτοκόλλου 3 της συμφωνίας για την εποπτεύουσα αρχή και το Δικαστήριο Απόφαση της εποπτεύουσας αρχής να μην εγείρει αντιρρήσεις (94/C 199/06)Ημερομηνία έγκρισης: 3. 6. 1994Κράτος ΕΖΕΣ: ΣουηδίαΕνίσχυση αριθ.: 94-004Τίτλος ενίσχυσης: Προσωρινό πρόγραμμα επιδοτήσεων για επενδύσεις στη βιομηχανίαΣτόχος: Κίνητρα για επενδύσεις MMEΝομική βάση: Laki teollisten investointien vδliaikaisesta investointituesta 1994 vp - HE 6Προϋπολογισμός: 170 εκατομμύρια φινλανδικά μάρκαΈνταση: 7 %Διάρκεια: 1994Ημερομηνία έγκρισης: 11. 5. 1994Κράτος ΕΖΕΣ: ΑυστρίαΕνίσχυση αριθ.: 94-005Τίτλος ενίσχυσης: Χάρτης των περιοχών στις οποίες παρέχεται αρωγήΣτόχος: Περιφερειακή ενίσχυσηΝομική βάση: Περιφερειακή ενίσχυση σύμφωνα με τους κανόνες ανταγωνισμού ΕΚ/ΕΟΧΠροτεινόμενος κατάλογος επιλέξιμων περιοχών στην Αυστρία (1994, αναθεωρημένη εκδοχή)Προϋπολογισμός: Για αυτόν το χάρτη δεν έχει άμεσα χορηγηθεί χρηματοδότησηΠοσοστό κάλυψης της ενίσχυσης: 15, 20 και 25 % του KIE (NGE) για τις περιοχές του άρθρου 61 παράγραφος 3 στοιχείο γ) (πληθυσμιακή κάλυψη: 2,99 %, 26,43 % και 2,27 %) 7 30 και 40 % του KIE στις περιοχές του άρθρου 61 παράγραφος 3 στοιχείο α) (Burgenland - πληθυσμιακή κάλυψη: 3,47 %)Προθεσμία: 31. 12. 1998Ημερομηνία έγκρισης: 8. 6. 1994Κράτος ΕΖΕΣ: ΣουηδίαΕνίσχυση αριθ.: 94-006Τίτλος ενίσχυσης: Επιχορηγήσεις σε μικρές επιχειρήσειςΣτόχος: Μείωση της ανεργίας με την προώθηση επενδυτικών προγραμμάτων για μικρές επιχειρήσειςΝομική βάση: Κρατικός πρϋπολογισμός για το οικονομικό έτος 1994/95, «Regeringens proposition 1993/94, 140» και «Fφrording om tilllfδlligt smafφretagsstφd»Μορφή της ενίσχυσης: ΕπιδοτήσειςΔικαιούχοι: Μικρές επιχειρήσεις σύμφωνα με όσα ορίζονται στους κανόνες για τις ενισχύσεις στις MME. Κλάδοι που υπόκεινται σε ειδικούς κανόνες αποκλείονται από το πρόγραμμαΠροϋπολογισμός: 800 εκατομμύρια σουηδικές κορόνεςΈνταση: Μέχρι 15 % (ακαθάριστο)Διάρκεια: 1 Ιουλίου 1994 έως 30 Ιουνίου 1995Όροι: Συνοπτική ετήσια έκθεση


title: 2010/108/ΚΕΠΠΑ: Απόφαση 2010/108/ΚΕΠΠΑ του Συμβουλίου, της 22ας Φεβρουαρίου 2010 , για την παράταση της εντολής του ειδικού εντεταλμένου της Ευρωπαϊκής Ένωσης για τη Δημοκρατία της Μολδαβίας

text:
               23.2.2010

               EL

               Επίσημη Εφημερίδα της Ευρωπαϊκής Ένωσης

               L 46/12

         ΑΠΌΦΑΣΗ 2010/108/ΚΕΠΠΑ ΤΟΥ ΣΥΜΒΟΥΛΊΟΥ
   της 22ας Φεβρουαρίου 2010
   για την παράταση της εντολής του ειδικού εντεταλμένου της Ευρωπαϊκής Ένωσης για τη Δημοκρατία της Μολδαβίας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την Ευρωπαϊκή Ένωση, και ιδίως το άρθρο 28, το άρθρο 31 παράγραφος 2 και το άρθρο 33,
   την κοινή πρόταση της υπάτου εκπροσώπου της Ένωσης για θέματα εξωτερικής πολιτικής και πολιτικής ασφάλειας,
   Εκτιμώντας τα ακόλουθα:

               (1)

               Το Συμβούλιο υιοθέτησε, στις 15 Φεβρουαρίου 2007, την κοινή δράση 2007/107/ΚΕΠΠΑ (1) για τον διορισμό του κ. Kálmán MIZSEI, ως ειδικού εντεταλμένου της Ευρωπαϊκής Ένωσης (ΕΕΕΕ) στη Δημοκρατία της Μολδαβίας.

               (2)

               Στις 16 Φεβρουαρίου 2009, το Συμβούλιο υιοθέτησε την κοινή δράση 2009/132/ΚΕΠΠΑ (2) για την παράταση της εντολής του ΕΕΕΕ μέχρι τις 28 Φεβρουαρίου 2010.

               (3)

               Η εντολή του ΕΕΕΕ θα πρέπει να παραταθεί έως τις 31 Αυγούστου 2010. Η εντολή, ωστόσο, του ΕΕΕΕ μπορεί να λήξει ενωρίτερα, εάν το αποφασίσει το Συμβούλιο, με σύσταση της υπάτου εκπροσώπου της Ένωσης για θέματα εξωτερικής πολιτικής και πολιτικής ασφάλειας (ΥΕ) μετά την έναρξη της ισχύος της απόφασης για τη σύσταση της Ευρωπαϊκής Υπηρεσίας Εξωτερικής Δράσης

               (4)

               Ο ΕΕΕΕ θα εκτελέσει την εντολή του εν μέσω μιας κατάστασης η οποία ενδέχεται να επιδεινωθεί και η οποία θα μπορούσε να βλάψει τους στόχους της κοινής εξωτερικής πολιτικής και πολιτικής ασφαλείας, όπως καθορίζονται στο άρθρο 21 της συνθήκης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ειδικός εντεταλμένος της Ευρωπαϊκής Ένωσης
   Η εντολή του κ. Kálmán MIZSEI, ως ειδικού εντεταλμένου της Ευρωπαϊκής Ένωσης (ΕΕΕΕ) στη Δημοκρατία της Μολδαβίας, παρατείνεται έως την 31η Αυγούστου 2010. Η εντολή του ΕΕΕΕ μπορεί να λήξει ενωρίτερα, εάν το αποφασίσει το Συμβούλιο, με σύσταση της ΥΕ μετά την έναρξη της ισχύος της απόφασης για τη σύσταση της Ευρωπαϊκής Υπηρεσίας Εξωτερικής Δράσης.
   Άρθρο 2
   Στόχοι πολιτικής
   1.   Η εντολή του ΕΕΕΕ βασίζεται στους στόχους πολιτικής της Ευρωπαϊκής Ένωσης (ΕΕ) στη Δημοκρατία της Μολδαβίας. Οι στόχοι αυτοί περιλαμβάνουν:

               α)

               συμβολή στην ειρηνική διευθέτηση της διένεξης στην Υπερδνειστερία και στην εφαρμογή αυτής της διευθέτησης βάσει βιώσιμης λύσης, η οποία θα σέβεται την κυριαρχία και την εδαφική ακεραιότητα της Δημοκρατίας της Μολδαβίας εντός των διεθνώς αναγνωρισμένων συνόρων της·

               β)

               συμβολή στην ενίσχυση της δημοκρατίας, του κράτους δικαίου και του σεβασμού των ανθρώπινων δικαιωμάτων και των θεμελιωδών ελευθεριών για όλους τους πολίτες της Δημοκρατίας της Μολδαβίας·

               γ)

               προώθηση καλών και στενών σχέσεων μεταξύ της Δημοκρατίας της Μολδαβίας και της Ένωσης βάσει κοινών αξιών και συμφερόντων και κατά τα οριζόμενα στο σχέδιο δράσης της Ευρωπαϊκής Πολιτικής Γειτονίας (ΕΠΓ)·

               δ)

               συνδρομή στην καταπολέμηση της εμπορίας ανθρώπων και όπλων και άλλων αγαθών, από και μέσω της Δημοκρατίας της Μολδαβίας·

               ε)

               συμβολή στην ενίσχυση της σταθερότητας και της συνεργασίας στην περιοχή·

               στ)

               ενίσχυση της αποτελεσματικότητας και της προβολής της Ένωσης στη Δημοκρατία της Μολδαβίας και στην περιοχή·

               ζ)

               ενίσχυση της αποτελεσματικότητας των συνοριακών και τελωνειακών ελέγχων και των δραστηριοτήτων επίβλεψης των συνόρων στη Δημοκρατία της Μολδαβίας και την Ουκρανία κατά μήκος των κοινών συνόρων τους, με ιδιαίτερη εστίαση στο τμήμα της Υπερδνειστερίας, κυρίως μέσω μιας αποστολής της ΕΕ για τα σύνορα.

         2.   Ο ΕΕΕΕ υποστηρίζει το έργο της ΥΕ στη Δημοκρατία της Μολδαβίας και στην περιοχή.
   Άρθρο 3
   Εντολή
   1.   Για την επίτευξη των στόχων πολιτικής της ΕΕ, η εντολή του ΕΕΕΕ συνίσταται στα ακόλουθα:

               α)

               ενίσχυση της συμβολής της Ένωσης στην επίλυση της διένεξης στην Υπερδνειστερία σύμφωνα με συμπεφωνημένους στόχους πολιτικής της Ένωσης και σε στενό συντονισμό με τον ΟΑΣΕ, με την εκπροσώπηση της ΕΕ μέσω καταλλήλων οδών και σε συμπεφωνημένα βήματα και με την ανάπτυξη και διατήρηση στενών επαφών με όλους τους ενδιαφερόμενους παράγοντες·

               β)

               συνδρομή στην, κατά περίπτωση, προετοιμασία συμβολών της Ένωσης στην εφαρμογή ενδεχόμενης διευθέτησης της διένεξης·

               γ)

               στενή παρακολούθηση των πολιτικών εξελίξεων στη Δημοκρατία της Μολδαβίας, συμπεριλαμβανομένης της περιοχής της Υπερδνειστερίας, με την ανάπτυξη και τη διατήρηση στενών επαφών με την κυβέρνηση της Δημοκρατίας της Μολδαβίας και άλλους εγχώριους παράγοντες και, κατά περίπτωση, παροχή συμβουλών και διευκολύνσεων από την Ένωση·

               δ)

               συνδρομή στην περαιτέρω ανάπτυξη της πολιτικής της Ένωσης έναντι της Δημοκρατίας της Μολδαβίας και της περιοχής, ιδίως όσον αφορά την πρόληψη και την επίλυση διενέξεων·

               ε)

               μέσω μιας ομάδας υποστήριξης, αρχηγός της οποίας θα είναι ένας ανώτερος πολιτικός σύμβουλος του ΕΕΕΕ:

                           i)

                           διασφάλιση της πολιτικής επισκόπησης των εξελίξεων και δραστηριοτήτων που έχουν σχέση με τα κρατικά σύνορα μεταξύ Μολδαβίας και Ουκρανίας·

                           ii)

                           ανάλυση των πολιτικών δεσμεύσεων που έχουν αναλάβει η Δημοκρατία της Μολδαβίας και η Ουκρανία για τη βελτίωση της διαχείρισης των συνόρων·

                           iii)

                           προώθηση της συνεργασίας ως προς τα ζητήματα τα σχετικά με τα σύνορα, μεταξύ της Μολδαβίας και της Ουκρανίας, καθώς και της συνεργασίας που θα αποσκοπεί στη δημιουργία των προϋποθέσεων ενός διακανονισμού της σύγκρουσης της Υπερδνειστερίας·

               στ)

               συμβολή στην υλοποίηση της πολιτικής της Ένωσης για τα ανθρώπινα δικαιώματα και στην εφαρμογή των κατευθυντήριων γραμμών της Ένωσης για τα ανθρώπινα δικαιώματα, ιδίως όσον αφορά τα παιδιά και τις γυναίκες σε περιοχές που πλήττονται από συγκρούσεις, ειδικότερα παρακολουθώντας και μελετώντας τις εξελίξεις σε αυτόν τον τομέα.

         2.   Για τον σκοπό της εκπλήρωσης της εντολής του, ο ΕΕΕΕ διατηρεί την εποπτεία όλων των δραστηριοτήτων της Ένωσης, και κυρίως των συναφών πτυχών του σχεδίου δράσης ΕΠΓ.
   Άρθρο 4
   Εκτέλεση της εντολής
   1.   Ο ΕΕΕΕ είναι υπεύθυνος για την εκτέλεση της εντολής του υπό την εξουσία της ΥΕ.
   2.   Η επιτροπή πολιτικής και ασφάλειας (ΕΠΑ) αποτελεί προνομιούχο συνομιλητή του ΕΕΕΕ και συνιστά το πρωταρχικό σημείο επαφής του με το Συμβούλιο. Η ΕΠΑ παρέχει στρατηγική καθοδήγηση και πολιτική κατεύθυνση στον ΕΕΕΕ εντός των πλαισίων της εντολής του, με την επιφύλαξη των εξουσιών της ΥΕ.
   Άρθρο 5
   Χρηματοδότηση
   1.   Το ποσό δημοσιονομικής αναφοράς που προορίζεται να καλύψει τις δαπάνες που απορρέουν από την εντολή του ΕΕΕΕ, για το χρονικό διάστημα από 1ης Μαρτίου 2010 έως την 31η Αυγούστου 2010, ανέρχεται σε 1 025 000 EUR.
   2.   Οι δαπάνες που χρηματοδοτούνται από το ποσό που ορίζεται στην παράγραφο 1 είναι επιλέξιμες από την 1η Μαρτίου 2010. Η διαχείριση των δαπανών γίνεται σύμφωνα με τις διαδικασίες και τους κανόνες που εφαρμόζονται για τον γενικό προϋπολογισμό της Ευρωπαϊκής Ένωσης.
   3.   Η διαχείριση των δαπανών αποτελεί αντικείμενο σύμβασης μεταξύ του ΕΕΕΕ και της Επιτροπής. Ο ΕΕΕΕ είναι υπόλογος στην Επιτροπή για όλες τις δαπάνες.
   Άρθρο 6
   Σύσταση και σύνθεση της ομάδας
   1.   Εντός των ορίων της εντολής του και των αντίστοιχων διαθέσιμων χρηματοδοτικών μέσων, ο ΕΕΕΕ είναι υπεύθυνος για τη σύσταση της ομάδας του. Η ομάδα περιλαμβάνει ειδικούς για συγκεκριμένα θέματα πολιτικής, όπως απαιτείται από την εντολή. Ο ΕΕΕΕ ενημερώνει το Συμβούλιο και την Επιτροπή τάχιστα για τη σύνθεση της ομάδας του.
   2.   Τα κράτη μέλη και τα θεσμικά όργανα της Ένωσης δύνανται να προτείνουν την απόσπαση προσωπικού στην υπηρεσία του ΕΕΕΕ. Οι μισθοί του τυχόν αποσπασμένου από κράτος μέλος ή από θεσμικό όργανο της Ένωσης προσωπικού στην υπηρεσία του ΕΕΕΕ, καλύπτονται από το οικείο κράτος μέλος ή θεσμικό όργανο της Ένωσης. Οι ειδικοί που αποσπώνται από κράτη μέλη στη Γενική Γραμματεία του Συμβουλίου μπορούν επίσης να τοποθετηθούν στην υπηρεσία του ΕΕΕΕ. Το συμβασιούχο διεθνές προσωπικό πρέπει να έχει την ιθαγένεια κράτους μέλους.
   3.   Όλα τα αποσπασμένα μέλη του προσωπικού τελούν υπό τη διοικητική εξουσία του αποστέλλοντος κράτους μέλους ή του θεσμικού οργάνου της Ένωσης, ασκούν τα καθήκοντά τους και ενεργούν προς το συμφέρον της εντολής του ΕΕΕΕ.
   Άρθρο 7
   Προνόμια και ασυλίες του ΕΕΕΕ και του προσωπικού του
   Τα προνόμια, οι ασυλίες και οι λοιπές εγγυήσεις που απαιτούνται για την εκτέλεση και την ομαλή διεξαγωγή της αποστολής του ΕΕΕΕ και των μελών του προσωπικού του συμφωνούνται, ενδεχομένως, με το φιλοξενούν μέρος / τα φιλοξενούντα μέρη. Τα κράτη μέλη και η Επιτροπή παρέχουν κάθε απαιτούμενη προς τον σκοπό αυτό υποστήριξη.
   Άρθρο 8
   Ασφάλεια των διαβαθμισμένων πληροφοριών της ΕΕ
   Ο ΕΕΕΕ και τα μέλη της ομάδας του τηρούν τις αρχές ασφαλείας και τις στοιχειώδεις προδιαγραφές που καθορίζονται από την απόφαση 2001/264/ΕΚ του Συμβουλίου, της 19ης Μαρτίου 2001, για την έγκριση κανονισμών ασφαλείας του Συμβουλίου (3), ιδίως όταν χειρίζονται διαβαθμισμένες πληροφορίες της ΕΕ.
   Άρθρο 9
   Πρόσβαση στις πληροφορίες και στην υλικοτεχνική στήριξη
   1.   Τα κράτη μέλη, η Επιτροπή και η Γενική Γραμματεία του Συμβουλίου εξασφαλίζουν στον ΕΕΕΕ την πρόσβαση σε κάθε σχετική πληροφορία.
   2.   Οι αντιπροσωπείες της Ένωσης ή/και τα κράτη μέλη, ανάλογα με την περίπτωση, παρέχουν υλικοτεχνική στήριξη στην περιοχή.
   Άρθρο 10
   Ασφάλεια
   Σύμφωνα με την πολιτική της Ένωσης για την ασφάλεια του προσωπικού που εκτελεί επιχειρησιακά καθήκοντα εκτός της Ένωσης δυνάμει του τίτλου V της συνθήκης, ο ΕΕΕΕ λαμβάνει κάθε ευλόγως εφαρμόσιμο μέτρο, σύμφωνα με την εντολή του και ανάλογα με την κατάσταση της ασφάλειας στη γεωγραφική περιοχή ευθύνης του, για την ασφάλεια του προσωπικού που τελεί υπό την άμεση εξουσία του, κυρίως δε:

               α)

               καταρτίζει ειδικό σχέδιο ασφάλειας για την αποστολή , βασισμένο στην καθοδήγηση της Γενικής Γραμματείας του Συμβουλίου, που περιλαμβάνει ειδικά υλικά, οργανωτικά και διαδικαστικά μέτρα ασφάλειας, που διέπουν τη διαχείριση της ασφάλειας κινήσεων του προσωπικού προς την περιοχή αποστολής, καθώς και εντός αυτής, καθώς και τη διαχείριση συμβάντων που αφορούν την ασφάλεια, συμπεριλαμβανομένου ενός σχεδίου έκτακτης ανάγκης και εκκένωσης της αποστολής·

               β)

               εξασφαλίζει ότι όλο το προσωπικό που αναπτύσσεται εκτός της Ένωσης διαθέτει ασφαλιστική κάλυψη έναντι υψηλού κινδύνου, όπως απαιτείται λόγω των συνθηκών στον τόπο της αποστολής·

               γ)

               μεριμνά ώστε όλα τα μέλη της ομάδας του που αναπτύσσονται εκτός Ένωσης, συμπεριλαμβανομένου του προσωπικού που προσλαμβάνεται επιτόπου, να λαμβάνουν την κατάλληλη κατάρτιση όσον αφορά την ασφάλεια προτού ή μόλις φθάσουν στην περιοχή αποστολής τους, με βάση τις διαβαθμίσεις κινδύνου που ορίζει η Γενική Γραμματεία του Συμβουλίου για τον τόπο αποστολής·

               δ)

               μεριμνά για την εφαρμογή όλων των εγκεκριμένων συστάσεων που διατυπώνονται στα πλαίσια των τακτικών αξιολογήσεων ασφαλείας και υποβάλλει γραπτές εκθέσεις για την εφαρμογή τους και για άλλα ζητήματα ασφαλείας στο πλαίσιο των ενδιάμεσων εκθέσεων και των εκθέσεων σχετικά με την εκτέλεση της εντολής στην ΥΕ, το Συμβούλιο και την Επιτροπή.

         Άρθρο 11
   Υποβολή εκθέσεων
   Ο ΕΕΕΕ υποβάλλει τακτικά προφορικές και γραπτές εκθέσεις στην ΥΕ και την ΕΠΑ. Ο ΕΕΕΕ υποβάλλει επίσης έκθεση, αν χρειασθεί, στις ομάδες εργασίας του Συμβουλίου. Οι τακτικές γραπτές εκθέσεις διαβιβάζονται μέσω του δικτύου COREU. Κατόπιν σύστασης της ΥΕ ή της ΕΠΑ, ο ΕΕΕΕ μπορεί να υποβάλει εκθέσεις στο Συμβούλιο Εξωτερικών Υποθέσεων.
   Άρθρο 12
   Συντονισμός
   1.   Ο ΕΕΕΕ προωθεί τον συνολικό πολιτικό συντονισμό της Ένωσης. Μεριμνά ώστε να εξασφαλισθεί ότι όλα τα επιτόπια μέσα της Ένωσης χρησιμοποιούνται συνεκτικά προς επίτευξη των στόχων της ενωσιακής πολιτικής. Οι δραστηριότητες του ΕΕΕΕ συντονίζονται με τις δραστηριότητες της Προεδρίας και της Επιτροπής, καθώς και, αν χρειασθεί, με τις δραστηριότητες άλλων ΕΕΕΕ που δραστηριοποιούνται στην περιοχή. Ο ΕΕΕΕ ενημερώνει τακτικά τις αποστολές των κρατών μελών και τις αντιπροσωπίες της Ένωσης.
   2.   Επί τόπου, διατηρείται στενή επαφή με τον αρχηγό της αντιπροσωπείας της Ένωσης και τους αρχηγούς των αποστολών των κρατών μελών. Καταβάλλουν κάθε δυνατή προσπάθεια προκειμένου να συνδράμουν τον ΕΕΕΕ στην εκπλήρωση της εντολής του. Ο ΕΕΕΕ έρχεται επίσης σε επαφή επιτόπου με άλλους διεθνείς και περιφερειακούς παράγοντες.
   Άρθρο 13
   Επανεξέταση
   Η υλοποίηση της παρούσας απόφασης και η συνοχή της με τις άλλες συμβολές της Ένωσης στην περιοχή υπόκεινται σε τακτική επανεξέταση. Ο ΕΕΕΕ υποβάλλει στην ΥΕ, το Συμβούλιο και την Επιτροπή έκθεση για την εκτέλεση της εντολής του στο τέλος της εντολής.
   Άρθρο 14
   Έναρξη ισχύος
   Η παρούσα απόφαση αρχίζει να ισχύει την ημερομηνία έκδοσής της.
   Εφαρμόζεται από την 1η Μαρτίου 2010.
   Άρθρο 15
   Δημοσίευση
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 22 Φεβρουαρίου 2010.

            Για το Συμβούλιο

            Η Πρόεδρος

         C. ASHTON

      (1)  ΕΕ L 46 της 16.2.2007, σ. 59.

      (2)  ΕΕ L 46 της 17.2.2009, σ. 50.

      (3)  ΕΕ L 101 της 11.4.2001, σ. 1.


               18.9.2008

               EL

               Επίσημη Εφημερίδα της Ευρωπαϊκής Ένωσης

               C 239/8

         Απόφαση της Εποπτεύουσας Αρχής της ΕΖΕΣ σχετικά με τη χορήγηση 2,9 εκατομμυρίων CHF από το Λιχτενστάιν στην Personalstiftung Ferdinand Frick AG
   (2008/C 239/06)
   Η Εποπτεύουσα Αρχή της Ευρωπαϊκής Ζώνης Ελευθέρων Συναλλαγών (ΕΖΕΣ) θεωρεί ότι το ακόλουθο μέτρο δεν συνιστά κρατική ενίσχυση κατά την έννοια του άρθρου 61 παράγραφος 1 της συμφωνίας για τον Ευρωπαϊκό Οικονομικό Χώρο.

               Ημερομηνία έγκρισης:

               12 Μαρτίου 2008

               Κράτος ΕΖΕΣ:

               Λιχτενστάιν

               Περίπτωση αριθ.:

               60 953

               Τίτλος:

               Η χορήγηση 2,9 εκατομμυρίων CHF από το Λιχτενστάιν στην Personalstiftung Ferdinand Frick AG

               Στόχος:

               Να διασφαλισθεί ότι όλες οι εκκρεμούσες αιτήσεις συνταξιοδότησης των ασφαλισμένων έγιναν δεκτές μετά την πτώχευση της Ferdinand Frick AG

               Νομική βάση:

               Νόμος της Κυβέρνησης του Λιχτενστάιν αριθ. 79/2006

               Διάρκεια:

               —

         Το αυθεντικό κείμενο της απόφασης, χωρίς τις πληροφορίες εμπιστευτικού χαρακτήρα, υπάρχει στην ακόλουθη διεύθυνση:
   http://www.eftasurv.int/fieldsofwork/fieldstateaid/stateaidregistry/